text:
Torbjørn Jacobsen, borgarstjóri
Politisk mál standa sjáldan leingi í sólini, skuggin fer avstað við teimum, táið tey verða yvirhálað av øðrum meiri dagsaktuellum máli ella málum. Soleiðis er kynið í blaktrandi miðlaverðini. Gitna ætlanin, um at knúlva ræðið yvir fíggjarligu stýringini av kommununum undir landsstjórn og undir veingir Fíggjarmálaráðsins, er eitt av hesum. Nú nakað er fráliðið, síðani málið tók seg upp, og fleiri partar hava gjørt sínar viðmerkingar, er løtan helst komin til at taka samanum.
Alt politiskt samstarv stendur á trúgv og áliti. Eisini samskifti ímillum land og kommunur, men synd er at siga, at føroyskar kommunur hava nakra orsøk til at fyrihalda seg til landsgeiran sum ein álitisvekjandi samstarvspartnara. So hvørt sum tingfólk, samgongur og landsstýrisfólk hesi seinastu nógvu árini hava staðfest, at tey ikki megna at stjórna týðandi samfelagsligum geirum, hava tey grýtt alt frá sær og við lóg smoygt ein geira fyri og annan eftir niður yvir akslarnar á kommununum - og sent tað mesta av rokningini við sama posti. Dømini eru fleiri. Tað seinasta er eldraøkið v.m. Sum dømi kann eg nevna, at fyri Runavíkar kommunu var avleiðingin av hesum, at vit máttu læna slakar 30 milliónir til íløgusíðuna, og at mankoin á rakstrarsíðuni hevur verið 8-9 milliónir krónur árliga síðani útleggingina. Altso, borgarar okkara hava goldið hesa árligu upphædd í rakstarhøpið hjá Roðanum, vælskipaða samtakið, sum grannakommunurnar við Skálafjørðin eru gingnar saman um. Ongin avtala er enn undirskrivað um eldraøki í sambandi við útleggingina frá landi til kommunur, og tað tykist ikki, sum nakar ger nakað við hetta málið í løtuni, heldur ikki Kommunufelagið.
Sum skilst ger Kommunufelagið kortini okkurt. Á stýrisfundi í felagnum fyri kortum legði leiðslan eitt samráðingarúrslit á borðið um ymisk viðurskifti, sum hon var vorðin samd við Fíggjarmálaráðið um. Uppskotið hjá Kristinu Háfoss og Dennisi Holm fekk ikki eitt bein at ganga á, tað bleiv knúlvað niður og norður, og har, í residensinum framvið R.C. Effersøsgøtu, ætlaði ongin borgarstjóri at lata eina flís burturav kommunala sjálvræðinum, sum borgarstjórar og bý- og bygdaráð hóast alt hava bart seg fram til ígjøgnum mong Harrans ár. Sama kvøldið visti Útvarpið at siga, at tolið hjá landsstýriskvinnuni var uppi, hon orkaði ikki balstýrnu borgarstjórarnar longur, og nú ætlaði hon sær í tingið við málinum. Nú skuldu kommunurnar við lóg knúlvast inn undir ræði Fíggjarmálaráðsins. Skorturin á væl kenda centralistiska hugburðinum hjá DJØF- og Excel-monnunum í embætisverkinum sást nú aftur í sólarglæmuni. Kom at hugsa um eina hending fyrst í hesari øldini. Var limur í fíggjarnevnd løgtingsins fyri 15 árum síðani, tað var Kristina Háfoss eisini, og tá høvdu centralistarnir í Kvíggjartúni lokkað Karsten Hansen til at syfta Realin inn um stokkin í teirra egna geira. Ein sera væl virkandi fíggjarstovnur í fiskivinnuhøpi. Vit fingu kempuna Atla P. Dam, táverandi dagliga leiðaran, at koma á fund fyri at greiða okkum frá, hvør avleiðingin kundi verða av hesum. Hesin vitborni maðurin sannførdi okkum um, at hetta var ein sera vánalig loysn, m.a. tí gingu vit ímóti ætlanini hjá Fíggjarmálaráðnum ta ferðina, og tað er við takksemi, at eg minnist aftur á ta avgerðina.
Kristina Háfoss sigur í somu samrøðu, at hon hevur brúkt tíð og orku tað seinasta árið, saman við Kommunufelagnum, at fáa lagt lands- og kommunugeiran saman í fíggjarkørmunum hjá landinum. Fram til nýggjárs hendi mær vitandi onki í hesum málinum, tá var eg saman við Heðini Mortensen leiðslan í Kommunufelagnum, tí man startskotið vera farið á nýggjárinum, tá nýggj leiðsla tók yvir í felagnum.
Tað var ein nipin samkoma, sum var samankomin í gula kommunuskansanum í R.C. Effersøsgøtu hendan dagin. Eggið hjá FMR og KF hevði umsíðir ligið nóg leingi í reiðrinum, nú brast fyri nevi, og skelkurin var øgiligur, táið 8 mánaða gamla samráðingarúrslitið varð lagt fyri Stýrið at kíka. Tað sást skjótt, hvør ið hevði sitið við dirigentstokkinum, tí hetta kundi undir ongum umstøðum vera eitt samráðingarúrslit, hetta var eitt klokkuklárt diktat frá Kristinu Háfoss og hennara DJØF- og Excel-monnum. Kommunufelagið átti ikki eina flís í úrslitinum, tað vóni eg undir øllum umstøðum ikki. Uppskotið bleiv feiað av borðinum.
Substansurin í uppskotinum var annars, at nøkur viðurskifti skuldu regulerast í sambandi við flytingina av eldraøkinum frá landi til kommunur. Tað gjørdist kortini skjótt greitt, at einasta veruliga ætlanin við uppskotinum var at taka stýringina av kommunubúskapinum inn í landsgeiran, og tað var eisini fyrsta punktið í uppskotinum. Tí sum tað stendur: Semja er tí um, at 5-ára játtanarkarmar, ið árliga verða samtyktir, skulu fevna um yvirskipaðan rakstrarvøkstur og yvirskipaðan íløgukarm fyri land og kommunur. Hetta varð ætlað at byrja 1. januar 2018. Ein felagsbólkur skuldi setast at skipa hetta, og í hesum bólkinum skuldi FMR eiga formann og skrivara. Tað sigur ikki so lítið um javnvágina, og at lagghalli bismarin allur lá í FMR høpinum.
Annað punktið snúði seg um tillaging av kommunala skuldarmarkinum. Ætlandi skal skuldarmarkið flytast frá 23 til 28%. Hetta man vera hitt mest komiska samráðingarúrslitið menn vita um. Afturfyri at kommunurnar fingu eina fóðurtunga gávu frá landinum, skulu tær sleppa at læna seg um rygg, fyri at nøkta vaksandi tørvin á eldraøkinum. Sum við øllum øðrum lutum landið hevur sneitt niður um akslarnar á kommununum, riggar eldraøkið væl betri í dag enn nakrantíð, og tað verður uppaftur betri, bara tí at kommunurnar altíð kenna veruliga ábyrgd fyri tí, sum tær fáast við á øllum mótum. Eitt annað mál var, at skil mátti fáast á fíggjarleistinum á eldraøkinum fyri tær smærru kommunurnar. Áðrenn hetta valskeiðið byrjaði snúði tað seg um at fáa skil á øllum fíggjarleistinum, fyri allar kommunurnar, men tað tykist Kommunufelagið at hava slept, hóast skilið er ringt, og ongin javnvág er í fíggjarliga høpinum sum hongur uppi við útleggingini av eldraøkinum, sí omanfyri nevnda dømi við Runavíkar kommunu.
Meðan peningurin í hesum døgum fossar út úr landskassanum og almenna umsitingin bólgnar meiri enn nakrantíð, ongar staðir verri enn í sjálvum Fíggjarmálaráðnum, situr ráðharrin og høsnast og pilkast við at taka fíggjarliga ræðið frá kommununum. Hon hevur uppaftur í saman hesar dagarnar júkað, at tá ið Dennis ikki kundi brúkast sum kúbein, so fer hon at brúka løgtingið sum kúbein, fyri at veingjaskerja kommunala geiran. Hvussu hetta fer at eydnast, er ilt at vita, men longu nú hava fleiri samgongumenn sagt alment frá, at teir ikki stuðla landsstýriskvinnuni. Tí kann tað vera, at hesin gamli kongstankin hjá DJØF- og Excel- monnunum, og fleiri fíggjarmálaráðharrum hesi seinastu árini, fær neyðuga vambakastið soleiðis, at uppskotið fer svavað støkkandi út um løgtingsgrindina, táið tingmenn hava tikið røttu avgerðina og foykt tað burtur av tingborði.
Skipanin í dag er ivaleysa góð. Ongin kann seta seg í størri skuld enn tað sum svarar til eina álíkning við 23% í skatti. Hetta er ein vælvirkandi skipan, og alra flestu kommunur liggja langt niðanfyri hetta markið, ja, fleiri eru um at gerast skuldafríar av góðu gongdini hesi seinastu árini (m.a. hevur Runavíkar kommuna ikki lænt eina krónu síðani vit noyddust at taka lán, um ársskiftið 14/15, fyri at fáa eldragávuna frá landinum at liggja rætt í okkara føri.) Heldur Fíggjarmálaráðið fast um hesa skipanina, so koppa kommunurnar ongum búskapi. Og tað skal haldast fast, rimmarfast. Sniðfundigur soppavøkstur við diverse feløgum, ið liggja sum snældur kring um kommunalar fíggjarætlanir, eiga á ongan hátt at fáa lívið lagað. Í so máta hevur FMR sýnt veruliga styrki, eitt dømi er Bylgjan her í kommununi. Ætlanin var, at eitt ítróttarfelag skuldi fremja verkið, og at kommunan síðani skuldi gera eitt leigumál yvir nógv ár soleiðis, at hetta í grundini var fæið sum kom at gjalda fyri bygningin. Hetta gekk ikki, tí kommunan fekk at vita, at varð hetta leisturin, so bleiv kostnaðurin av fimleikarhøllini og umbygdu ítróttarhøllini lagdur omaná skuldina hjá Runavíkar kommunu, hóast ognarskapurin lá í øðrum regi. Hetta var bæði gott og rætt, og júst eitt tak sum hetta virkar disciplinerandi í høpinum innanvert hina einu loyvdu álíkningina sum skuldarmark.
Taka vit Eysturoynna sum dømi, so verður ongin almenn íløga gjørd í oynni. Onkur fer helst at hugsa um Tangafjarðartunnilin, sum ikki er annað enn eitt taxametur, har eysturoyingar og norðoyingar fyri tað mesta koma at gjalda, ikki bara fyri hendan tunnilin, men eisini fyri Sandoyartunnilin. Tað vera bara privatar og kommunalar íløgur framdar í hesum økinum, og tann dagin vit missa takið, og lata okkum knúlva inn í landsins fíggjarkarmar, sæst ikki í halaferðina á nakrari íløgu aftur. Løgtingið er farið at líkjast alt meiri einum hopleysum sandkassa, har hálv- og heilstuderaðir yuppi´arar sita og syfta peningin hjá landsins borgarum higar og hagar í høvuðsstaðnum. Sjá bara eykajáttanin, sum í dag er til viðgerðar á tingi. So at siga hvør króna fer til mistøk framd í Tórshavn, og tað var ikki so frægt, at Sirið Stenberg kundi finna nakrar fáar krónur til hin 4. kommunulæknan í Skálafjarðar læknadømi í hesi somu eykajáttan. Vónandi finna fíggjarnevndarlimirnir hesi handoyruni soleiðis, at læknadømið aftur fæst at virka optimalt.
Samsvarandi hesum kann ein og hvør gita sær til, at eg ikki ætli mær at vera við til ætlaðu kommunalu jarðarferðina, sum Kristina Háfoss hevði í hyggju at skipa fyri, og sum hon hevði fingið leiðsluna í Kommunufelagnum at taka ein hond í við - sum tølaðir djáknar. Takkað verið árvaknum stýrislimum, sum ikki ætla at lata eina flís frá sær av kommunala sjálvræðinum, brast hesin nývorpni ungin lívleysur til jarðar, og vónandi og væntandi kemur ikki egg aftur í hatta reiðrið, somikið av áliti havi eg á einum demokratiskt hugsandi meiriluta á Føroya løgtingi.


c: text/html

text:
Beinir Troest Rasmussen fór mánadagin 6. november saman við 5 øðrum ungum føroyskum tónleikarum til London at luttaka í stóru, altjóða verkætlanini On Mass, sum The Roundhouse í London skipar fyri í samstarvi við Norðurlandahúsið og mentanarstovnar í India, Palestina, Brasil.
Í eina viku fara 180 ungir tónleikarar og sirkusartistar at skapa tónleik og list saman undir leiðslu av yrkislistafólki og við íblástri úr øllum londunum. Vikan endar við eini stórfingnari framførslu í The Roundhouse (sum tekur 1.700 fólk), har hesi ungu gávuríku listafólkini fara at framføra saman við heimskendu, Grammy-vinnandi sangarinnuni Angélique Kidjo. Framførslan er partur av EFG London Jazz Festival.
Framførslan verður sunnudagin 12. november kl 19.30 og kann stroymast live á heimasíðuni hjá The Roundhouse (www.roundhouse.org.uk)
Tey seks, sum verða við úr Føroyum eru: Rasmus Vigant Samuelsen, Guðrið Patursson, Annika Malunardóttir, Beinir Troest Rasmussen, Eivin Dam Simonsen og Bjørk Sigurdsdóttir Lamhauge.
Lesið meira um tiltakið á her á heimasíðuni hjá Roundhouse

robotstxt: allowed

filter: keep


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Forsíðarss
06. Jul 2005
Tað loysir seg at gera ruddingarátøk viðhvørt
Tað loysir seg at gera ruddingarátøk viðhvørt, sjálvt um hetta kann tykjast møtimikið til tíðir. Vælvitandi hava nógvir borgarar í bygdini verið ilskir inná viðurskiftini í grótbrotinum uttanfyri Grønanes (í Stóragerði). Eftir miðvíst arbeiði í eitt hálvt ár, er komið væl áleiðis. Leiguøkini
29. Jun 2005
Bygdarsavnið skal málast
Bygdarsavnið skal nú málast uttan, eftir at bygningurin hevur fingi nýggjan klædning og aðrar ábøtur eru gjørdar. Arbeiðstøkan varð boðin út, og inn komu seks tilboð. Tikið er av tilboðnum frá Steingrím Haraldsen, sum bjóðar sær at gera arbeiði fyri kr. 67.600, umframt mvg.
28. Jun 2005
Seld eru nú íalt 10 grundøki, og trý onnur eru umbiðin
Tað hevur gingið sera væl við søluni av grundøkjum í Vestri, síðan Vestmanna Kommuna hevði heilsíðulýsing í Vikublaðnum í mars í ár. Seld eru nú íalt 10 grundøki, og trý onnur eru umbiðin í løtuni. Tað blivu útstykkjaði 25 grundøki í Vestri, og tvey
09. Jun 2005
Stórar trupulleikar av burturkasti
Tað er eingin loyna, at Vestmanna Kommuna hevur sum aðrar kommunur í Føroyum, stórar trupulleikar av burturkasti sum eingin vil kennast við. Hetta verður sum oftast bert tveitt í náttúruna sum best ber til. Við endan á vegin út á Berg hava vit ein keðiligan trupulleika
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Eirikur Lindenskov 16.05.2018 (11:36)
1. mai í 2020 stendur hotellið klárt
Hotel Hafnia og Articon gjørt sáttmála um nýtt hotell á Oknarvegnum í Havn
Hotel Hafnia, sum hevur langar og stoltar traditiónir innan gistingarhúsvinnuna í Føroyum, er nýliga høvuðsumvælt og er í dag eitt fult dagført gistingarhús við betri, fleiri og fjølbroyttari gistingarmøguleikum enn áður.
Ferðavinnan er nógv ment seinnu árini og er nú ein týðandi vinna í Føroyum. Um ferðavinnan framhaldandi skal vaksa, er tó neyðugt, at útboðið av gistingarmøguleikum verður enn størri og fjølbroyttari. Í løtuni er støðan, at vit hava vit nøktandi orku, tá talan er um flutning, meðan trotið á gistingarmøguleikum forðar fyri víðari menningini av ferðavinnuni í Føroyum.
Stóra almenna og privata arbeiðið innan menning av ferðavinnu í Føroyum, stóru íløgurnar, ið eru gjørdar í matstovur og onnur ferðavinnutilboð seinastu árini, umframt økta flutningsorkan í flogvinnuni ger, at Hotel Hafnia hevur avgjørt at fara undir eina størri hotell verkætlan.
Arbeitt hevur verið við hesi ætlan í fleiri ár, men nú er loksins avtala gjørd við byggifelagið Articon um bygging av hotellinum. Byggingin skal eftir ætlan byrja í august 2018, og hotellið skal takast í nýtslu 1. mai 2020. Byggingin er treytað av, at endaligt byggiloyvi verður givið.
Nýggja hotellið verður bygt á Oknarvegi í Havn. Hotellið er sniðgivið soleiðis, at tað passar væl inn í náttúruna og lendið. Útsíðurnar verða úr timbri og glasi, og flag verður lagt á tekjuna. Hotellið hevur 126 kømur, góð fundarhøli og góð parkeringsviðurskifti, har pláss er fyri 130 bilum. Ætlanin er, at hotellið skal kunna hýsa bæði føroyingum og útlendskum ferðafólki, ið hava tørv á gisting og fundarvirksemi.
Umframt nýggja hotellið á Oknarvegnum rekur Hotel Hafnia eisini Hotel Skálavík á Sandoynni.
Hotel Hafnia er partur av Smyril Line samtakinum, og tá ið nýggja hotellið stendur liðugt, hevur samtakið gott og væl 230 kømur at ráða yvir.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Muhammed
Muhammad ibn ‘Abdullāh (eisini stavað Muhammed ella Mohammed) (uml. 570/571 Mekka – 8. juni 632) er tann mest týðandi profeturin í Islam.
Bakgrund[rætta | rætta wikitekst]
Í umleið ár 500 e.Kr. ár var tað øgiligur ófriður í Evropa, fólk gjørdu innrás í Rómverjaríkið, og tað fór so spakuliga í sundur. Meðan alt hetta hendi runt í Evropa, var alt sera friðaligt í Arabianesi, sum er nesið, har Saudiarabia, Katar, Sameindu Emirríkini, Oman og Jemen liggja. Handilsbýurin Mekka í Saudiarabia hevði stóran týdning fyri fólkið á Arabianesinum. Býurin var tó ikki so nógv at reypa av. Tey ríku útnyttaðu tey fátøku, kvinnur og børn vóru sera illa viðfarin, átrúnaðurin í býnum hevði eiheldur so stóra ávirkan á fólkið, og tey bóðu bara til nógvar ymiskar gudar.
Í ár 570 e. Kr. varð Muhammed føddur í Mekka. Longu sum 6 ára gamal misti hann bæði foreldrini og mátti tí liva ógvuliga fátæksliga í býnum. Muhammed var altíð eitt sindur ørkymlaður um korini í býnum og helt eisini, at tað var skeivt, at fólk bóðu til allar hesar smágudarnar. Ein dagin kom eingilin Gabriel fram fyri Muhammed. Muhammed segði fólkinum í Mekka frá hesum, og at tann einasti eini gudurin var Allah, og at tað var hann, tey øll skuldu biðja til. Muhammed kom við átrúnaðinum islam.
Tekningar[rætta | rætta wikitekst]
Islamska trúgvin forbjóðar myndum av Muhammed, og tað vóru 12 keiputekningar av profetinum, sum hin 30. september 2005 vóru prentaðar í Jyllands Postinum sum í 2006 høvdu við sær ógvislig mótmæli móti Danmark, og eitt nú vóru ambassadurnar í Damaskus og Beirut brendar. Í februar 2006 vóru í minsta lagi 139 fólk deyð í mótmælisgongum í muslimskum londum. Kurt Westergaard var ein av teimum 12 teknarunum, hann teknaði eina mynd av Muhammed sum ein terroristur við eini bumbu í turbanini á høvdinum, eins og Aladdin hevði eina appelsin í turbanini, og tað fekk muslimska heimin upp at koyra. Morðroynd varð eisini framd ímóti teknaranum, sum varð noyddur at liva á ókendum bústaði í fleiri ár.
Fólk vóru eisini í øðini um, at ein bólkur á Facebook mælti fólki til at tekna profetin Muhammed. Amerikanska flaggið bleiv m.a. brent í Pakistan, eins og donsk og norsk fløgg eisini vóru brend.


text:
- Tíðindi, mentan og ítróttur
Eingin semja - enn
Løgmaður ætlaði, at semja skuldi verða áðrenn Smyril fór norð til Havnar í gjár, men tað eyðnaðist ikki. Nøkur samgongufólk fór norð við Smyrli í gjár, meðan floksformennirnir, formennirnir í tingbólkunum og onnur vórðu verandi á Tvøroyri, og hildu fram at fundast.
Fundast varð til umleið klokkan trý í nátt, men ongin semja varð funnin. Samgongufólkini komu norð við Smyrli í morgun, tí nevndarfundir eru klokkan 9, og løgtingsfundur er klokkan 13:30.
Útvarpið hevur beinleiðis samrøðu við Høgna Hoydal, landsstýrismann í fiskivinnumálum, í tíðindum klokkan 9.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Heimasíðan nýtt snið
18.01.2012
Heimasíðan hjá Vestmanna Kommunu hevur fingið nýtt snið.
Orsøkin til broytingina er, at vit vilja gera heimasíðuna enn lættari at brúka, tí vit ætla at brúka heimasíðuna í enn størri mun sum kunningar- og samskiftismiðil. Innihaldið er í stóran mun hitt sama, men eitt sindur økt. Vit fara seinni at gera enn fleiri dagføringar.
Ein ætlan er, at kalendarin á heimasíðuni (ið sæst til høgru á síðuni) gerst eitt hent amboð, sum kunnar um flestu tiltøk í kommununi. Vit heita tí á øll, sum skipa fyri tiltøkum, at seta seg í samband við okkum á vestmanna@vestmanna.fo, so at tykkara tiltak kann verða lýst í kalendaranum.
Vit vóna, at vestmenningar og onnur vitjandi verða nøgd við nýggju heimasíðuna; um tit hava viðmerkingar ella hugskot høvdu vit verið fegin, um tit senda hesi til vestmanna@vestmanna.fo.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Hjúnabandslógin & Gylta Reglan.
Tað er eyðsýnt at tey flestu, sum eru ímótið eini broyting av hjúnabandslógini eru trúgvandi, og at teirra orsøk til at verða ímótið broytingini er átrúnaðarlig. Roynt hevur tó verið, at flutt teirra próvførslur burt frá grundgevingum, sum eru bygdar á Bíbliuna, men onkursvegna tykist tað meiri ein hurlivasi í nú, tá ið hasin liður er dottin av.
Til dømis, so er ein grundgeving tann at einans hinskynd pør nørast, ella fáa børn, sum eitt tað nýggjasta huganrensl. Onkur kann verða samdur í hesi einføldu staðfesting, ella rættari sagt detta um hesa fløkjasligu orðing, men í síðsta enda, so er orðingin einki minnið enn ein villleiðandi niðurstøða og undanførsla frá spurninginum.
Tí tað, at hinskynd pør nørast er eitt lívfrøðiligt viðurskifti ímillum kynini, men tað er ikki ein løgfrøðiligur stovnur ella sáttmáli millum tvey samtykkjandi menniskju um at ganga saman í parlag. Har áður varð sagt, at í Bíbliuni stendur so og so, men nú verður spurt hvat við børnunum? At brúka, at nørast, sum fortreyt er høpisleyst.
Spurningurin er ikki um møguleikan at nørast, men um borgarlig rættindi. Um okur viðurkenna samkynd pør, sum tvey myndug og samtykkjandi menniskju, ið ganga saman í parlag, á sama hátt, sum okur viðurkenna hinskynd, so er tað ikki ringt at skilja, at rættindi til hjúnaband, sum er eitt løgfrøðiligt parlag, fylgir við. Tað er rætt fyri samkynd á sama hátt, sum fyri hinskynd at ganga saman í parlag, so hví ikki rætturin til hjúnabandi? Hjúnaband er eitt løgfrøðiligt parlag. Hvørt tey nørast er ikki viðkomandi stovnin og samtykkju ímillum tvey menniskju.
Áðrenn Jesus og av honum, og eftir Jesus verður gylta reglan endurtikin, sum meginregul. Meginregul fyri framferð bæði viðkomandi trúarsamfelagnum men eisini í samfelagnum, sum heild. Jesus sigur í Matteus kapittul 7 vers 12;
”Alt tað, sum tit tí vilja, at menn skulu gera móti tykkum, tað skulu tit eisini gera móti teimum; tí at hetta er lógin og profetarnir.”
Tó haldi jeg, at heimspekingurin Immanuel Kant hevur bestu útgávu og hugleiðing um gylta reglan, ella vanliga nevnt Kategoriska Imperativið;
”Virka einans sambært tí meginreglu, har tú samstundis vil tað skal verða ein almenn galdandi lóg uttan mótsøgn” – Grounding for the Metaphysics of Morals.
Tað eru uttan iva ymiskar átrúnaðarligar lærur, sum fara ímóti hesum, ella hvat nú ein trúgvandi velur at tulkað tað til, men henda reglan er umfatandi, og fevnir seg víða. Um tú, sum trúgvandi heldur meginreglan verða treyt fyri tína atferð innan kirkju og samkomu, so skalt tú eisini minnast til, at hetta er eisini ein treyt fyri tína atferð í samfelagnum og fyri øll í samfelagnum, hóast okur hava ymiskar sannføringar. Gylta reglan fánar ikki uttanfyri samkomuna, hon er gylt óansæð!
Um okur sum menniskju í samfelag velja at brúka meginreglur, sum skulu verða alment galdandi í samfelagnum; tað er, um ein atferð er røtt ella skeiv fyri onnur, so er hon røtt og skeiv fyri okum.
Tey, sum ikki í áseta seg sjálvi tær meginreglur, sum tey áseta onnur, eru tey eyðsæð ikki før fyri at luttaka í einum kjaki um hvat er rangt ella rætt.
So í einum málið, sum viðvíkur borgarlig rættindi, har trúgvanid við ikki vilja seta seg við sama borð og áseta sær sjálvi tær meginreglur, sum tey áseta øðrum, so vóni jeg, at trúgvandi umhugsað sína framtíðar atferð væl og virðiliga. Tí hetta er stutt sagt, ikki rætt, og samstundis sera ørkymlandi at tílíkar meginreglur, sum okur øll kunnu semjast um, sum sømiligar verða tveittar fyri borð fyri at varðveita mismun vegna átrúnaðarligar sannføringar!
Er ein er sinnaður at skipa samfelagið eftir eini sannføring, sum er átrúnaðarlig. Har tílíkar meginreglur skulu víkja fyri, so at ein kann eggjað mismun, og villur skulu gerast alment galdandi, men samstundis tvíhalda gylta reglan, sum grundarlag fyri siðvenju. Ja, so er ein í einum fullkomnari andsøgn og ósiðilgur í síni atferð. Lagnunnar speisemi, tá ið tað eru tey, sum eru ímót áðurnevndu broytingini somuleiðis tvíhalda seg og átrúnað sín varða av tí eginleika at skyna millum gott og ónt! Nei, endurtak heldur Kant ístaðin og virki einans sambært tí meginreglu, har tú samstundis vil tað skal verða ein almenn galdandi lóg uttan mótsøgn!
Við kvøðum,
Jens Arni Leo Hammerfoss


text:
Sigmundur Brestisson
Sigmundur Brestisson (føddur 961 í Skúvoy - doyði í Sandvík 1005).
Sambært Føroyinga søgu var tað stórbóndin og víkingurin Sigmundur Brestisson, ið kristnaði Føroyar. Í ár 999 noyddi Sigmundur, eftir boðum frá norska konginum Ólavi Trygvasyni, føroyingar at taka við nýggjari trúgv. Mótstøðan móti tí nýggju trúnni, undir leiðslu av tí víðagitna Trónda í Gøtu, varð skjótt niðurbard, og hóast Sigmundur sjálvur læt lív, fekk kristindómurin fótafesti.
Sigmundur gifti seg við Turið Torkilsdóttir, dóttir Torkil Barfrost (summastaðnis kallaður Turrfrost) og Ragnhild Toralfsdóttir, úr Noreg. Saman fingið tey dóttrina Tóra Sigmundsdóttir, ið seinni gifti seg við Leivur Øssursson.
Gravstaðurin hjá Sigmundi við gravsteini er varðveittur í kirkjugarðinum í Skúvoy.[1]


text:
1 stað til tíni fíggjarviðurskifti
Hugsar tú um tína pensjón, tá tú hugsar um tíni fíggjarviðurskifti? Tað eru nógv fólk, sum ikki gera tað. Men við NordikPensjón er tín pensjón ein partur av heildini. Hetta letur upp fyri eini betri heildarráðgeving í BankNordik frá einum ráðgeva, ið hevur yvirlit yvir tíni fíggjarviðurskifti.
Fá eina persónliga tørvsgreining
Saman við ráðgevanum gert tú eina tørvsgreining, har tín støða verður greinað, og vit tosa um tey ynskir, tú hevur fyri framtíðina, og teir dreymar tú hevur fyri tína pensjónstilveru. Tín ráðgevi kennir tíni fíggjarviðurskifti, og í samstarvi kunnu tit seta tín pensjónspakka saman, so at hann hóskar júst til tín og tín tørv.
Fyrimunir við at hava alt á einum stað:
1. Tú fært atgongd til øll tíni fíggjarviðurskifti í Netbankanum
2. Ráðgevin hevur yvirlit yvir øll tíni fíggjarviðurskifti
3. Tú fært enn betri heildarráðgeving
4. Tú fært meira burturúr, tá ið samanum kemur


text:
Nakað um broytingarnar, sum uppskotið um nýskipan av fiskivinnuni koma at hava á okkara arbeiðspláss, Faroe Origin, um tað verður samtykt, sum tað stendur nú.
Fyrst um eigara viðurskiftini: Eingin fær loyvi at eiga meir enn 12% av tilfeinginum. Hetta rakar beinleiðis eigararnar hjá Faroe Origin, tí teir eiga yvir 12% av samlaða tilfeinginum. Eigaranir eru p/f Varðin, Framherji og Samherji. Um tey skulu halda fram, eru tey noydd at selja fyri at koma niður á 12% av samlaða tilfeinginum og sjálvandi selja tey tann partin, sum gevur teimum sum eigarar minst avkast, hóast flest starvsfólk eru har. Tað merkir, at í fyrst lagi 237 størv verða mist á flakavirkinum í Runavík, á Toftum og í ísvirkinum á Toftum umframt størv umborð á 6 skipum. Avleiðingarnar av hesum eru eisini, at aðrar tænastuvinnur í Eysturoynni, so sum radiomekanikarar, smiðir, elektrikarar, lastbilafyritøkur, heilsølur, handilsvinna, Runavíkar Havn, Tofta Havn og kommunurnar og fleiri koma at kenna sviðan av hesum.
Ein fyritøka fer ikki longur at hava loyvi at eiga meir enn 15% av botnfiska-tilfeinginum. Taka vit tey trý pørini hjá Faroe Origin, so fiskaðu tey uml. 37% av allari upsaveiðuni undir Føroyum í 2016, men nú kemur ein avmarking, sum ger, at virkið bert kann eiga eitt par av trolarum.
60% reglan kemur at gera, at eitt par, sum skal landa, má landa 60% av veiðini yvir uppboðssøluna. T.v.s. at eitt flakavirki, sum Faroe Origin, bert ræður yvir 40% av veiðini hjá hesum eina parinum, sum tað verður loyvt at eiga eftir sambart nýskipanini av fiskivinnuni. Tað ger tað trupult at gera og halda langtíðar avtalur.
Hetta vil viðføra, at danir og aðrir útlendingar vilja keypa allan tann feskasta fiskin, og vit sita eftir við tí elsta og versta fiskinum.
Flakavirkið í Runavík virkaði uml. 8600 tons av frystum og feskum fiskavørum/upsa í 2016. Fyri at selja hendan fisk og fáa mest møguligan vinning, krevst at fyritøkan er toluliga stór og leverar stabilt. Vit gera handilsavtalur, sum vara upp í eitt ár á gangin, og hetta gerst bert, um vit hava minst trý pør, tí tað ger, at vit kunnu stýra, nær hesi landa til virkið og tískil hava javna tilgongd av vørum og javnt arbeiði á virkinum.
Útjavningin av fiskiloyvum rakar núverandi vinnuna meint, tí fiskiloyvini eru dýrt keypt frá júst nøkrum av teimum plássunum, sum politiska skipanin nú ætlar at javna út aftur til. Seljararnir av hesum fiskiloyvum seinastu 20 árini kunnu nú vænta at fáa hesi loyvi aftur bíligari enn tey hava selt tey fyri, tí ein sokallað útjavning verður mett at skapa arbeiðspláss. Men tá verandi arbeiðspláss longu eru til, so missa nøkur arbeiði fyri at onnur útvald kunnu fáa somu arbeiði. Upparbeidda vitanin og professionalisman innan vinnuna verða niðurbrotin og tað tekur nógva tíð og orku at byggja hetta uppaftur. Tað vita vit av royndum, m.a. tá Fiskavirking fór av knóranum.
Varandi skipan av botnfiskaveiðu riggar toluliga væl, hví ikki gera nakrar justeringar?
1. Øll fiskiskip fáa fiskidagar tillutaðar frá landinum
2. Um ov nógvir óbrúktir fiskidagar eru í skipanini, so kann landið taka teir dagarnar inn og selja teir út aftur, um stovnurin tolir meira fiskiskap. Hendan søla kundi verið skipað, so at t.d. 20 dagar kunnu keypast í senn og ikki skal verða loyvt at selja hesar dagar víðari.
3. Um ein reiðari gevst at reka fiskivinnu, so skal fiskiloyvi latast inn og landið selja tað víðari. Inntøkurnar av hesum skulu fyrst fara til at dekka útreiðslur og skuld hjá reiðarínum. Eitt eventuelt avlop kundi verið hart skattað.
4. Eitt tilfeingisgjald pr kilo av veiddum fiski skal gjaldast til landið
Hvat við at roynt hesi uppskot í eini fimm ár og síðani mett um, hvussu hetta hevur riggað, heldur enn at kollvelta alla fiskivinnuna her og nú?
Ingi Hansen
Útgerðarmaður hjá Faroe Origin


text:
Melda til 5 dagar áðrenn tú ætlar at gevast við at roykja
Ver við í ókeypis átakinum hjá Fólkaheilsuráðnum, ið er við til at strimbra og hjálpa tær, sum hevur gjørt av at gevast við at roykja.
Fá stuðul, tá tú leggur av
Fólkaheilsuráðið bjóðar tær, sum roykjara, ein øðrvísi hátt at sleppa av við heilsuskaðiliga óvanan. Hetta fer fram soleiðis, at tú fært stimbrandi sms-boð yvir fartelefonina, tá tú hevur gjørt av, at nú skal tað vera! Tú meldar teg til nakrar dagar áðrenn stóra dagin og fært javnan stuttar, hjálpandi boðskapir, sum stuðla tær í at halda fast við tína avgerð. Hátturin hevur verið royndur uttanlands við góðum úrslitum.
Ókeypis átak
Tú kanst melda teg til við at senda eitt sms við tekstinum „gevst" til 1919, og tú fært sms-boð sendandi yvir teir næstu tveir mánaðirnar. Sms-boðini eru ókeypis og tú kanst melda teg til alt árið.
Skipan virkar annars alt árið!


text:
Hvat er pína? Hvussu kanst tú liva við pínu? | Kvøldskeið | 22. mai 2018
5 pláss eftir!
Pína ávirkar lívskvalitetin nógv og kann hava stóra ávirkan á títt sinnalag, títt umhvørvið og lívskvalitetin hjá tær og tínum nærmastu.
- Ert tú ein av teimum, sum dagliga - ella ofta - hevur pínu?
- Hevur tú roynt ymiskan heilivág?
- Virkar heilivágurin kanska bara onkuntíð, og veitst tú ikki hví?
- Følir tú tað, sum tú hevur roynt alt, uttan at tað ger stórvegis mun?
- Ella ert tú kanska avvarandi til ein, ið dagliga stríðist við pínu?
- Kundi tú hugsa tær at fingið eitt størri innlit í, hvat pína er?
- Kundi tú hugsa tær at fingið nøkur boð frá einum øðrum serfrøðingi - enn tínum egna - uppá, hvat tú sjálv/ur kanst gera fyri at minka um pínuna?
Kom og fá størri innlit í, hvat pína er, hvussu hon ávirkar teg, og hvat tú kanst gera, fyri at økja um lívskvalitetin. Anders Bøgesvang - lækni og pínuserfrøðingur - kann sjálvandi ikki ganda, men hann kann koma við sínari vitan um pínu og nøkrum góðum ráðum til, hvussu tú kanst liva eitt lív við pínu.
Á skránni
- Hvat er pína?
- Hvussu hevur hon søguliga verið fatað
- Viðgerð
- Livimáti og handfaring annars


text:
Speglrefleks kamera | Kvøldskeið | 4. juni 2018
- fá størri nyttu úr tínum speglreflekskamera og fototips til byrjarar
Glaður luttakari:
"Eg teknaði meg til skeiðið,
fyri at fáa eitt spark í reyvina,
at forbetra mín tekniska førleika til myndatøku.
Byrjunarskeið í myndatøku
við speglrefleks kamera
Tú ert vælkomin óansæð, hvat merki títt kamera er.
Kennir tú teg aftur í niðanfyristandandi
- so er hetta skeiðið júst fyri teg;-)
- Tú hevur endiliga tikið teg saman og investerað í eitt flott speglrefleks kamera (DSLR).
- Tú hevur keypt tær bøkur um, hvussu tú skalt brúka kamera'ið og kanska liggur eisini brúksávísingin á náttborðinum.
- Men hóast allar góðar intentiónir og ynski um at læra teg at brúka tólið, so ert tú ikki komin longur enn til at nýta autofunktiónirnar.
Upp á eitt kvøld fært tú øll tey góðu tipsini frá Jenny Weihe, sum ger, at tú rættiliga kanst fáa gleði av kamera'inum og sum kann hjálpa tær í gongd, so tú framyvir fært nýtt kamera'ið meira optimalt?
Kom á okkara stuttliga og læruríka kvøldskeið, har tú lærir at taka betri myndir og fært nógv góð tips til, hvussu tú veruliga kanst gagnnýta títt kamera.
Skeiðið hevur fingið heili
10,2 í miðal
eftir 13'skalanum í eftirmetingunum;)
Hetta mást tú bara vita...
Sum eigari av einum spegrefleks kamera, eru tríggir umráðandi parametrar, sum tú bara mást kenna og duga at brúka, bara nøkulunda ;-):
- Lukkaratíð
- Blendu
- ISO
Lukkaratíð, blendan og ISO avgera, hvussu ein mynd verður eksponerað. Tað vil siga, hvussu ljós ella myrk myndin verður. Parametrarnir avgera eisini onnur viðurskifti, so sum djúpdarskarpheit og mongd av "óljóði" í myndini, tvs. hvussu "kornut" myndin er.
Við at luttaka á skeiðinum, fært tú eina gjøgnumgongd av hvussu teir 3 parametrarnir virka og tá ert tú klár at fara heim at eksperimentera.
Brellbitar úr skránni
- Tey 10 boðini - góð ráð tá tú tekur myndir
- "Det gyldne snit”
- Nærmyndir
- Bólkamyndir/familjumyndir
- Barnamyndir
- Blits
- Feriumyndir
- Myndatøku í td. Ítróttarhøllum
- Útgerð
Skeiðleiðari: Jenny Weihe Poulsen
Jenny Weihe Poulsen er útbúgvið sølufólk við foto sum sergrein. Tað eru ivaleyst fleiri, sum minnast hana frá 3'aranum og seinni Expert í SMS, har hon í fleiri ár hevur vegleitt kundum í øllum, sum hevur við foto at gera.
Foto hevur altíð havt hennara áhuga og myndaevnini eru mong: alt frá portrettmyndir til landslagsmyndir til brúdleypsmyndir.
Hetta siga luttakarar á skeiðinum!
"Eg teknaði meg til skeiðið fyri at fáa eitt spark í reyvina at forbetra mín tekniska førleika til myndatøku. Eftir bara 3 tímum, við frálíkari vegleiðing frá Jenny, fekk eg meira burturúr, enn eg nakrantíð fekk við teimum turrisligu 207 síðunum sum fylgdi við myndatólinum. Takk fyri tað!"
Aksel Højgaard
"Alt var so vanligt, fakútrýkkini vóru á einum støði, har øll kundu vera við. Jenny var greið og dugdi væl at lýsa tað, vit lærdu. Og super at fara út við kameranum. Talið av luttakarunum var eisini ok."
Tony í Lon
"Jenny lýsti væl tey ting, eg var áhugað í, t.d. týdningin av ljósi, lukkitíð og blendu. Vit sluppu at royna tað og tað helt eg var sera gott. Jenny virkaði til at vera væl inni í evninum og undirvísti á sera livandi og sjálvsikran hátt"
Kirstin Baldvinsdóttir


text:
Kapittul 1: Sáttmálaøkið
§ 1. Sáttmálaøkið
Stk. 1. Hesin sáttmáli fevnir um kramba- og skrivstovufólk, klinikassistentar og annað tekniskt starvsfólk og arbeiði av líknandi slagi í Føroyum (í tí fylgjandi nevnd starvsfólk) umframt lærlingar á hesum øki. Tó hava lærlingar ikki rætt til at fara í verkfall.
Stk. 2. Sáttmálin fevnir tó ikki um fólk í leiðandi starvi ella fólk, hvørs støða hjá arbeiðsgevaranum er av tílíkum slagi, at hon gevur rætt til at disponera í stóran mun bindandi fyri arbeiðsgevaran. Hetta forðar tó ikki fyri, at hesi kunnu vera limir í S&K.
Kapittul 2: Arbeiðstíð
§ 2 Vanlig arbeiðstíð
Stk. 1. Vanliga arbeiðstíðin er 40 tímar um vikuna í meðal, umframt mattíð, í einum tíðarskeiði uppá 8 vikur sambært arbeiðsætlan. Annars er arbeiðstíðin 40 tímar um vikuna.
Tá arbeiðsfólk møtir til arbeiðis, og arbeiði varar styttri enn 2 tímar, skulu tey hava løn fyri 2 tímar.
Stk. 2. Tá ein arbeiðsdagur endar eftir midnátt, og færri enn 6 tímar eru til næsti dagur byrjar, verður yvirtíð 1 goldin, frá byrjað verður aftur, inntil høvi hevur verið til hvíld í 6 tímar.
§ 3 Mattíðir
Stk. 1. Starvsfólk, sum arbeiða fleiri enn 5 tímar um dagin, hava rætt til døgurðasteðg, sum er minst 20 minuttir.
Stk. 2. Um starvsfólk eru til taks hjá arbeiðsgevaranum í steðginum skal henda mattíð ikki dragast frá arbeiðstíðini.
§ 4 Skrivstovuarbeiði og klinikassistentar
Stk. 1. Fyri vanligt arbeiði á skrivstovum er arbeiðstíðin 40 tímar um vikuna og skal vanliga arbeiðstíðin liggja millum kl. 7 á morgni og 18 á kvøldi, frá mánadegi til og við fríggjadegi. Miðað verður ímóti, at dagliga arbeiðstíðin er 8 tímar.
Stk. 2. Við flekstíðararbeiði verður ikki goldnar viðbøtur sambært §8.
Stk. 3. Hesar ásetingar viðvíkjandi arbeiðstíð eru eisini galdandi fyri klinikassistentar á tannlæknastovum.
§ 5 Frídagar
Stk.1. Nýggjársaftan, páskaaftan, hvítusunnuaftan, grundlógardagur, ólavsøkuaftan og flaggdagur eru hálvir frídagar.
Stk. 2. Hálvir frídagar kunnu verða lagdir saman til heilar frídagar um semja er um hetta millum arbeiðsgevara og løntakar. Hetta merkir, at hesir heilu frídagar liggja á einum av teimum hálvu frídøgunum, meðan tann hálvi arbeiðsdagurin verður vanligur fullur arbeiðsdagur. Verður arbeitt á einum heilum samanløgdum arbeiðsdegi, verður hetta lønt sum vanligur arbeiðsdagur.
Stk. 3. Allir halgidagar, Jólaaftan og Ólavsøkudagur eru heilir frídagar.
Stk. 4. Verður arbeitt frammanfyri nevndu frídagar ella aftaná kl. 12.00 á nevndu hálvu frídøgum, verður goldin tímaløn + 100%.
Kapittul 3: Løn
§ 6 Almenn lønarviðurskifti
Stk. 1. Lønin er samsvarandi lønartalvu aftast í hesum sáttmála.
Stk. 2. Lønin hjá mánaðarløntum skal gjaldast starvsfólkunum í seinasta lagi seinasta yrkadag í mánaðinum.
Tímalønt fáa løn útgoldna í minsta lagi aðru hvørja viku, um ikki annað er avtalað.
Stk. 3. Tað starvsfólk, ið hevur hægri løn, tá hesin sáttmáli kemur í gildi, verður ikki sett niður í løn.
Stk. 4. Arbeiðsgevari hevur skyldu til at geva starvsfólki sínum lønarseðlar.
§ 7 Tímalønin
Stk. 1. Tímalønin verður útroknað sum samlaða mánaðarlønin hjá viðkomandi dividerað við 173,33.
Stk. 2. Fyri arbeiði út yvir vanligu arbeiðstíðina verður at samsýna við niðanfyri nevndu ásetingum um løn fyri forskotna arbeiðstíð og yvirtíð.
Stk. 3. Tó fáa tímalønt altíð yvirtíðarløn, tá tey hava arbeitt yvir 80 tímar í tvær vikur.
§ 8 Viðbøtur – forskotin tíð
Stk. 1. Fyri arbeiði innan fyri vanliga vikuliga arbeiðstíð uppá 40 tímar verður at samsýna fyri forskotnað arbeiðstíð soleiðis:
Galdandi frá 1. mai 2017
Kl. 19.30 - 24.00 kr. 6,61 eyka um tíman
Leygardag kl. 14.30 - 24.00 kr. 10,90 eyka um tíman
Sunnu- og halgid. kl 6.30 - 24.00 kr. 13,83 eyka um tíman
Allar dagar kl. 24.00 – 06.30 kr. 15,95 eyka um tíman
Galdandi frá 1. mai 2018
Kl. 19.30 - 24.00 kr. 6,74 eyka um tíman
Leygardag kl. 14.30 - 24.00 kr. 11,12 eyka um tíman
Sunnu- og halgid. kl 6.30 - 24.00 kr. 14,11 eyka um tíman
Allar dagar kl. 24.00 - 6.30 kr. 16,27 eyka um tíman
Viðbøturnar hækka framyvir við sama % stigi sum lønartalvan.
§ 9 Vaktarhald
Starvsfólk, sum hevur tilkallivakt, verður frá mánadegi til og við fríggjadag kl. 24.00 lønt við 15,85 kr um tíman galdandi frá 1. mai 2017 og 156,17 kr. um tíman galdandi frá 1. mai 2086. Frá fríggjadegi kl. 24.00 til vanliga arbeiðstíð mánamorgun verður starvsfólk lønt við 31,92 kr. um tíman galdandi frá 1. mai 2017 og 32,95 kr um tíman galdandi frá 1. mai 2018.
Viðbøturnar hækka framyvir við sama % stigi sum lønartalvan.
§ 10 Úrtíðararbeiði
Stk. 1. Fyri úrtíðararbeiði verður at gjalda:
a. Fyri teir fyrstu 3 tímarnar: tímaløn + 35% eyka
b. Fyri 4. tíman og fylgjandi: tímaløn + 60% eyka
c. Sunnu- og halgidagar: tímaløn + 100% eyka
Stk. 2 Skrivstovuarbeiði, sum ikki er fevnt av stk. 3 út yvir 40 tímar um vikuna verður roknað sum yvirtíð sambært stk. 1.
Stk. 3 Yvirtíðarløn verður goldin eftir stk. 1 um:
1. Arbeitt verður meira enn 11 tímar hvønn dagin, soleiðis at yvirtíðarløn tá verður goldin fyri teir tímar sum fara upp um 8 tímar hendan dag ella
2. arbeitt verður meira enn 48 tímar eina viku, soleiðis at yvirtíðarløn tá verður goldin fyri teir tímar sum fara upp um 48 tímar hesa vikuna.
Um starvsfólk hevur arbeitt meira enn 11 tímar ein ella fleiri av døgunum í einari viku, og samstundis hevur arbeitt meira enn 48 tímar í alt í somu viku, so verður tann hægra av frammanfyri nevndu yvirtíðarlønum 1 ella 2 goldin.
Stk. 4. Tað verður bert goldið fyri úrtíðararbeiði, um hetta er útint eftir beinleiðis boðum arbeiðsgevarans ella umboðsfólki hansara.
Stk. 5. Miðað verður ímóti, at arbeiðsgevarin dagin fyri boðar starvsfólki frá, um ætlanin er at yvirtíðararbeiði skal fara fram. Tó hevur arbeiðsgevarin altíð skyldu til við minst 8 daga freist at boða frá yvirtíðararbeiði í samband við uppteljing, langar leygardagar og jólavikuna.
§ 11 Avspáking
Stk. 1. Úrtíðarløn verður sum útgangsstøði útgoldin, men kann sambært avtalu millum arbeiðsgevara og starvsfólk kompenserast við frítíð, ið svarar til úrtíðartakstin.
Stk. 2. Starvsfólk kann eftir ynski, og um arbeiðsgevarin samtykkir, keypa sær eyka frídagar.
Stk. 3. Arbeiðsgevarin tekur, í samráð við starvsfólkið, nærri avgerð um, nær frídagar sambært hesi grein skulu vera hildnir, og fráboðar hetta í góðari tíð t.v.s. vanliga ikki seinri enn 4 dagar frammanundan. Frídagarnir skulu, í tann mun tað er gjørligt, vera í heilum ella hálvum frídøgum og skulu, tá talan er um avspáking av úrtíð, vera av í seinasta lagi 2 mánaðir aftaná, at viðkomandi úrtíðararbeiði er útint um ikki annað er avtalað , sí stk. 1. Frídagar sambært hesi grein kunnu ikki leggjast á dagar, sum eru frídagar annars.
§ 12 Parttíðarsett
Stk. 1. Fyri lutvísa arbeiðstíð verður goldin tímatakstur út frá tí ancienniteti, sum viðkomandi hevur.
Stk. 2. Fólk við lutvísari vikuligari arbeiðstíð frá 15 tímum og uppeftir verða at løna eftir somu reglum sum fólk við fullari viku, og verður lønin at rokna lutfalsliga í mun til 40 tíma vikuna.
Stk. 3. Fyri eykatímar millum kl. 7.30 og 18.00 vanligar yrkadagar og kl. 7.30 og 14.00 leygardagar fær viðkomandi vanligu tímaløn sína, meðan forskotin arbeiðstíð og úrtíðar arbeiði annars verður at samsýna sambært §8 ella §10.
§ 13 Fyribilshjálp
Stk. 1. Fólk, ið verða sett til fyribilshjálp, fáa løn sambært lønartalvuni. Hevur starvsfólk yvirfluttan starvsaldur, skal hesin nýtast sum útrokningargrundalag fyri lønini.
Stk. 2. Sum fyribilsarbeiði er at skilja arbeiði, ið ikki varar longur enn í mesta lagi 3 mánaðar í einum og sama ári. Úrtíðargjøld eru tey somu sum fyri onnur.
§ 14 Persónlig viðbót til klinikassistentar
Eftir avtalu við arbeiðsgevaran kunnu klinikassistentar fáa persónliga viðbót soleiðis at henda viðbót verður ásett eftir:
- Førleika
- Arbeiðsuppgávum
- Ábyrgd.
§ 15 Løn fyri skeiðluttøku og eftirútbúgving
Stk. 1. Arbeiðsgevarin avger í samráð við starvsfólkið, hvørji skeið, starvsfólk kunnu luttaka í.
Stk. 2. Á arbeiðsplássum, har tað er álagt starvsfólki at luttaka á skeiði, verða ásetingarnar í vegleiðing til ferðauppgerð fyri tænastuferðir innanlands ávíkavist uttanlands hjá Fíggjarmálaráðnum at gjalda.
§ 16 Starvsaldur
Stk. 1. Starvsaldur er vanliga tað áramál, sum starvsfólkið hevur arbeitt innan viðkomandi øki.
Stk. 2. Starvsaldurin hjá faklærdum og útbúgnum er vanliga tað áramál, sum starvsfólkið hevur verið í arbeiði, ið er treytað av teirri útbúgving, tað hevur.
Stk. 3. Starvsfólkið fær roknaðan fullan starvsaldur, hevur tað í minsta lagi hálvt starv. Er talan um minni enn hálvt starv, verður starvsaldurin roknaður lutfalsliga.
Stk. 4. Til tess at fáa starvstíð frá nýggjum arbeiðsgevara skal starvsfólkið kunna um møguliga starvstíð frá øðrum arbeiðsgevara við setan í seinasta lagi, tá setanarprógvið verður undirskrivað.
Kapittul 4: Setanarviðurskifti
§ 17 Lógarfest starvsfólkaviðurskiftir og frítíðarløn
Stk. 1. Hvat viðvíkur frítíð við løn, so verður víst til galdandi lóggávu, og er sama galdandi fyri sjúku, barnsburð o.t.
Stk. 2. Frítíðarpeningur fyri tímalønt (12%) verður fluttur á frítíðarkontoina hjá S&K-felagnum. Somuleiðis skal uppspardur frítíðarpeningur verða útgoldin á frítíðarkontoina hjá S&K-felagnum tá starvsfólk gevst í starvinum.
Fyri starvsfólk, sum ikki eru limir í S&K, verður frítíðarpeningur fluttur í almenna frítíðargrunnin.
§ 18 Setanarprógv
Setanarprógv verða givin sambært løgtingslóg um setanarprógv.
§ 19 Lærlingar
Stk. 1. Lærlingur innan økið hjá S & K verður at løna í samsvar við lønartalvuna.
Stk. 2. Er lærusáttmáli gjørdur fyri styttri tíð enn tey í lønartalvuni nevndu 4 árini, verður talið av lønarbólkum at minka samsvarandi, soleiðis at tað eru teir seinastu satsirnir, ið verða at galda.
Stk. 3. Hvat annars upplæring av lærlingum viðvíkur, so verður víst til galdandi lóggávu um lærlingaviðurskifti.
Stk. 4. Ynskir lærumeistari at siga upp lærling í samband við, at hann hevur útstaðið lærutíð sína, so verður hetta at gera við 1 mánaða freist til tann 1.sta í einum mánaði.
Stk. 5. Fyri úrtíðararbeiði verður øll læruárini goldið lærlingum somu úrtíðarløn, sum galdandi er fyri fólk við lærlingaupplæring á 1. anciennitetsstigi.
§ 20 Uppsøgn
Stk. 1. Fyri fólk, ið eru sett sambært hesum sáttmála er uppsagnarfreistin sambært ásetingunum í starvsmannalógini.
Stk. 2. Fyri starvsfólk, ið eru sett sambært hesum sáttmála og ikki eru starvsfólk sambært starvsmannalógini, verður uppsagnartíðin 1 mánað frá øðrum partinum at galda.
Stk. 3. Uppsøgn smbr. stk. 1 og 2 skal vera skrivlig.
Stk. 4. Arbeiðsgevari hevur, tá setan hjá starvsfólkinum endar, skyldu at geva starvsfólkinum prógv um starvstíðina hjá starvsfólkinum.
Kapittul 5: Onnur gjøld
§ 21 Limagjald, lívstrygging og eftirløn
Stk. 1. Fyri limagjald til meginfelagsskapin S&K verður eitt gjald, ið er 2%, tó hægst 350 kr, av lønini frádrigið, áðrenn hon verður útgoldin. Fyri lærlingar er hetta gjald 60 kr. um mánaðin.
Gjaldið verður flutt av arbeiðsgevaranum til S&K, samstundis sum lønin verður flutt.
Stk. 2. Til lívstrygging og onnur sosial endamál verður eitt gjald uppá 2%, tó hægst 350 kr, av lønini frádrigið, áðrenn hon verður útgoldin. Fyri lærlingar er hetta gjald 60 kr. um mánaðin.
Gjaldið verður flutt av arbeiðsgevaranum til grunn hjá S&K, samstundis sum lønin verður flutt.
Stk. 3. Føroya Arbeiðsgevarafelag fær útflýggjað reglugerð fyri nevnda grunn.
Stk. 4. Hin 1. mai 2017 hækkar eftirlønargjaldið við 0,25% til 13,36% og hin 1. mai 2018 við 0,38% til 13,74%. Hesi prosent verða goldin inn á konto í navninum hjá eftirlønargrunni hjá S&K samstundis sum lønin verður goldin. Fyri tey, sum eru undir 18 ár, kann eftirlønargjaldið eftir avtalu millum arbeiðsgevara og løntakara verða goldið sum løn ella eftirløn. Verður tað goldið sum løn, er umrokningarfaktorurin 0,8.
Stk. 5. Arbeiðsgevarin hevur skyldu til einaferð um mánaðin at senda S&K-felagnum inn fullfíggjaðan lista yvir flutt limagjald, lívstryggingargjald og gjald til eftirløn.
Kapittul 6: Skipanarviðurskifti
§ 22 Samstarvsviðurskifti
Stk. 1. Partarnir eru samdir um, at teir hava felags áhuga í, at allir arbeiðsgevarar eru skipaðir sum limir í arbeiðsgevarafeløgunum, og at øll arbeiðsfólk eru skipaði sum limir í fakfelag.
Arbeiðsgevarafelagið arbeiðir fyri at kunna arbeiðsgevarar um teir fyrimunir, sum eru við limaskapi í arbeiðsgevarafelag. Somuleiðis arbeiðir S&K fyri at kunna starvsfólk um teir fyrimunir, sum eru við limaskapi í fakfelag. Partarnir arbeiða fyri at tryggja, at verandi sáttmálar vera hildnir.
Stk. 2. Partarnir í hesi sáttmálagerð eru á einum máli um at fremja eitt gott samstarv.
Stk. 3. Eisini eru teir samdir um, at arbeiðsgevarin hevur rætt til at leiða, sundurbýta og nýta ta arbeiðsmegi, arbeiðsgevarin heldur vera fyri neyðuni, uttan tó at skerja tær sømdir, ið sáttmálin fyrisetur.
§ 23 Nevndararbeiði og álitismannaskipan
Stk. 1. Nevndarlimir í fakfelag hava rætt til frí frá arbeiði sínum í samband við nevndararbeiði, samráðingar og skeiðluttøku.
Stk. 2. Fráboðan skal gevast arbeiðsgevaranum beinanvegin tá nevndarlimur fær fundarboð.
Stk. 3. Viðvíkjandi skipanini við álitisfólkum, so verður víst til álitismannaskipanina, sum er partur av hesum sáttmála.
§ 24 Arbeiðssteðgur
Stk. 1. Partarnir viðurkenna rættin hjá hvørjum øðrum til at lýsa og seta í verk arbeiðssteðg eftir hesum reglum.
Stk. 2. Arbeiðssteðgur kann bert setast í verk um so er, at hann er samtyktur av einum aðalfundi við í minsta lagi 3/4 av atkvøðunum og rættstundis fráboðaður mótpartinum.
Stk. 3. At tað er ætlanin at leggja fyri aðalfund uppskot um arbeiðssteðg, skal kunngerast hinum partinum við serligum innskrivaðum brævi í minsta lagi 1 mánaða frammanundan, at arbeiðssteðgurin sambært uppskoti, er ætlaður at koma í verk, og skal á sama hátt gevast hinum partinum fráboðan um hvørja avgerð fundurin hevur tikið í minsta lagi 14 dagar frammanundan, at arbeiðssteðgurin verður at seta í verk.
Stk. 4. Sum arbeiðssteðgur er her at rokna streika, lock-out, blokada og boycot. Arbeiðssteðgurin kann ikki setast í verk, meðan sáttmálin er í gildi.
Stk. 5. Hóast arbeðssteðgur er lýstur og fráboðaður sambært ásetingunum í hesi grein, kann fráboðaði arbeiðssteðgurin ikki byrja fyrrenn í minsta lagi 48 tímar eftir at samráðingarnar um nýggjan sáttmála eru endaðar, frá á midnátt at rokna. Er semingsstovnurin komin uppí, ella er givin við semingsroyndum sínum, og hevur boðað frá tí.
§ 25 Gerðarrættur
Stk. 1. Allar trætur um røttu fatan av sáttmálanum verða avgjørdar av Fasta Gerðarrætti.
Kapittul 7: Aðrar ásetingar
§ 26 Arbeiðsklæðir
Á arbeiðsplássum, har serligur búni verður kravdur, hevur arbeiðsgevarin skyldu at lata slíkan búna.
Kapittul 8: Gildisskeið
§ 27. Gildisskeið
Stk. 1. Hesin sáttmáli, ið fær gildið frá 1. mai 2017, kann sigast upp av einum av pørtunum við 3 mánaða freist til ein 1. mai, fyrstu ferð 1. mai 2019.
Stk. 2. Sjálvt um sáttmálin er uppsagdur, og tíðarfreistin fyri endurnýggjan er úti, verður sáttmálin verðandi í gildi til ein nýggjur er góðkendur ella arbeiðssteðgur er settur í verk eftir reglunum í § 24.
Tórshavn, tann. 21. apríl 2017
FØROYA ARBEIÐSGEVARAFELAG S&K
Marita Rasmussen, samráðingarleiðari Pætur Niclasen, formaður
Emy Sólvitsdóttir
Palma Petersen
Poula Gaardbo
Eyðgerð Jonhardsdóttir
Álitismannaskipan fyri S&K-limir
§1
Stk. 1. Á arbeiðsplássum, har 3 ella fleiri fólk arbeiða, kunnu limir í S&K velja sær álitisfólk, ið verða vald fyri tvey ár í senn.
Stk. 2. Á arbeiðsplássum har 8 fólk ella fleiri arbeiða kunnu limirnir í S&K eisini velja tiltaksfólk, ið verða vald á sama hátt sum álitisfólkið. Hesi skulu, tá álitisfólk hevur forfall, virka undir somu treytum og hava somu sømdir sum álitisfólkið.
Stk. 3.Valið av álitisfólki og tiltaksfólki skal góðkennast av arbeiðsgevaranum, ið kann broyta hetta eina ferð, men síðani verður 2. evni at góðtaka. Avgerð arbeiðsgevarans skal verða kunngjørd áðrenn ein vika er farin, annars er valið at rokna sum góðkent. Álitisfólkið kunnar S&K og arbeiðsgevaran um, hvør er valdur til álitisfólk/tiltaksfólk; valið skal eisini góðkennast av S&K.
§2
Stk. 1. Álitisfólkið er umboð- og tingarfólk hjá S&K mótvegis leiðsluni og skal gera sítt til, at arbeiðið fer siðiliga fram.
Stk. 2. Leiðslan og álitisfólkið eiga í felag at fremja eitt gott samarbeiði.
Stk. 3. Álitisfólk skulu hava neyðuga kunning um tiltøk, sum ætlanin er at fremja, og sum kunnu hava ávirkan á arbeiðsumstøður teirra.
§3
Stk. 1. Álitisfólkið skal bera fram klagur og tilmæli frá arbeiðsfeløgum til leiðsluna.
Stk. 2. Á fyritøkum við færri enn 10 fólkum í arbeiði hevur álitisfólkiðe eisini átalurætt viðvíkjandi ótrygd á arbeiðsplássinum. Annars er lóg um arbeiðsumhvørvið galdandi.
§4
Stk. 1. Um álitisfólk, tá samráðing er farin fram, ikki er komið til eina loysn við leiðsluna viðvíkjandi trupulleikum í arbeiðinum, sum S&K-limir ikki hava kunnað góðkent, skal málið beinanvegin leggjast fyri S&K-felagið.
Stk. 2. S&K-limir kunnu ikki leggja arbeiðið niður, fyrr enn nærri boð eru komin frá fakfelag teirra.
§5
Stk. 1. Skyldur hjá álitisfólki skulu fremjast soleiðis, at tað sum minst tarnar arbeiðinum. Tá álitisfólk noyðast at fara úr arbeiði fyri at gera skyldur sínar, skal tað verða eftir avtalu við leiðsluna.
Stk 2. Í hesum føri, eins og tá leiðsla boðsendir álisfólk um mál, ið hava við arbeiðsviðurskifti teirra at gera, skal álitisfólkið fáa ta vanligu lønina fyri ta tíð, tað er úr arbeiði.
Stk. 3. Tá álitisfólk søkja um at sleppa á álitisfólkaskeið, skal arbeiðsgevari viðgera hesa umsókn við vælvild. Tó kann í mesta lagi verða søkt fyri 2 fólk annað hvørt ár frá sama arbeiðsgevara.
§6
Stk. 1. Uppsagnarfreistin hjá álitisfólki er vanlig uppsagnarfreist + ein mánaði. Við uppsøgnini skal fylgja grundgeving. Stendst uppsøgnin av vinnuloysi er sama galdandi fyri álitisfólk sum fyri vanligar limir annars.
§7
Stk. 1. Verður ósemja um uppsøgn av álitisfólki, skulu feløgini beinanvegin taka upp samráðingar um hendan spurning.
Stk. 2. Um eingin semja fæst millum feløgini verður trætan at viðgerða eftir §13.
Stk. 3. Um arbeiðsgevarin heldur fast við uppsøgn sína, hóast gerðarætturin gongur honum ímóti, ásetur gerðarrætturin tað endurgjald, sum arbeiðgevarin skal gjalda álitisfólkinum. Støddin av hesum endurgjaldi verður at áseta eftir umstøðunum sum heild, men kann tó ikki setast til meira enn tvær mánaðarlønir (út yvir uppsagnarlønina).
§8
Stk. 1. Broytingar í hesi álitismannaskipan kunnu bert gerast í sambandi við sáttmála-samráðingar.
§9
Stk. 1. Um so er, at ivamál taka seg upp viðvíkjandi hesi skipan, skal samráðing fara fram millum feløgini.
Stk. 2. Fæst ikki semja, verður málið at leggja fyri gerðarrætt sambært §13 í sáttmálanum.
Tórshavn, tann 27. apríl 2017.
FØROYA ARBEIÐSGEVARAFELAG S&K


text:
Excellence - framúrskarandi eginleiki
Excellence parturin í einari umsókn snýr seg um hugskotið til verkætlanina.
Hvat er hugskotið? Spurningurin er: WHAT?
Í útboðstekstinum eru "objectives" ella mál, sum skulu loysast. Í Excellence partinum verður skrivað greitt og beinraki um hugskotið og nýskapanina, sum kann loysa avbjóðingina.
Hugskot, ástøði og háttalag mugu framganga klár og týðulig. Eisini er umráðandi at vísa trúvirði, so at metingarfólk hava hug at lesa víðari til partin um Impact og Implementation, har skrivast skal um, hvussu komið verður á mál við hugskotinum.
Málini skulu vera klár, kunnu mátast, vera realistisk og kunna lata seg gera.
Minst til at vísa kunnleika til støðuna í dag - State of the Art - og hvussu komast kann frá hesum fasta útgangsstøði til eitt nýtt støði við nýggja hugskotinum í umsóknini.


text:
Vælkomin á Vísindavøku
Komandi fríggjadag, 29. september, verður ársins Vísindavøka. Vit vilja vegna granskingarumhvørvið bjóða øllum, stórum og smáum, vælkomin til tiltakið, sum er alment og ókeypis.
Endamálið við Vísindavøkuni er at skapa øktan kunnleika til og áhuga fyri tí, sum fer fram innan føroyska granskingarheimin. Høvi er hjá stórum og smáum at hitta granskarar og síggja og hoyra, hvat teir arbeiða við og hvat hetta hevur at týða fyri fólk í Føroyum.
Vísindavøkan 2017 verður í Perluni, Reinsarínum og á Perlutorginum frá kl. 8.00 til 18.00.
Skrá
Kl. 8.15 – Setan av Vísindavøkuni - Gunvør Balle, varaborgarstjóri, setur Vísindavøkuna
Kl. 8.15 - 18.00 – Framsýningar og samvirkin tiltøk kring evnið Tilfeingi
Kl. 8.30 -12.30 – 8 Framløgur á 15 min. fyri miðnámsskúlanæmingum og øðrum - sí framløgur her
Kl. 9.30 - 17.30 – Telt á p-økinum við Hvonn, har lærarar og næmingar í Hoydølum skipað eksperiment fyri næmingum frá mið- og hádeild
Kl. 13.00 Kunngerð av vinnara av kappingini Ársins Vitanarfróðu. Vit stroyma frá handanini.
Kl. 15.00 Handan av ársins Miðlaheiðursløn. Vit stroyma frá handanini.
Kl. 15.30 -17.00 – 5 framløgur á 15 min. fyri øll - sí framløgur her
Kl. 18.00 – Vísindavøkan endar
Í døgunum frá 25. til og við 28. september er Vísindavøka eisini á ferð. Her verða fyrilestrar ymsastaðni kring landið. Sí skránna her


text:
Líknandi greinar
Hví er ikki krav til AIS skipan umborð á smábátum runt í Føroyum
Føroya Skipara-& Navigatørfelag undrast yvir, hví raðfestingin um trygd á sjónum er so ymiskt ræðfest sum hon er í dag. Tað vísir seg, at okkara lóggáva sigur lítið og einki um trygd á sjónum, tá talan er um frítíðarbátar/smábátar og vatnskutarar og hetta óansæð stødd, men fyri vinnuligar smábátar longri enn 15 metur, so fellur Les meira…
Rókur Trygvason frá Ægir silvur og stórt persónligt met
Rókur Trygvason frá Ægir svam ein serstakliga góðan 200 metur bringu seinnapartin í Bergen Swim Festival 2018, har hann settið eitt stórt persónligt met við tíðini 2:24.49 og nú er hann minni enn eitt sekund frá Junior metinum, sum er 2:23.72 og sum Roland Toftum eigur. Roland Toftum svam í A-finaluni fyri seniorar og hansara Les meira…
Signhild Joensen gull í Bergen Swim Festival 2018
Signhild Joensen hevur júst vunnið gull í Bergen Swim Festival 2018 í 50 metur ryggsvimjing. Hetta er ein svimjikapping í fleiri finalum, heilið tríggjar í talið. Fyrsta finaluumfar bleiv Signhild Joensen nr. 2, við tíðini 30.02. Næsta finaluumfar bleiv Signhild eisini nr. 2 við tíðini 29.96 Í triðja og endaliga umfarinum vann Signhild Joensen úr Les meira…


text:
Úr Svøríki er komin vitjan. Tað eru Nils Zandhers og Lennart Thorstensson, sum siga frá og syngja sangir og vísur hjá Taube og Bellman, umframt einstakar hjá Astrid Lindgren, Dan Andersson og Birger Sjöberg.
Teir hava vitjað í Norðurlandahúsinum og spælt í beinleiðis sending fríggjadag seinnapart. Leygardag vitja teir Fuglafjørð klokkan 16.00. Sunnudagin eru tvær konsertir á skránni. Tann fyrra á Bókasavninum við Løkin klokkan 16.00 og tann seinna á Eiði klokkan 20.00.
Nils og Lennart hava báðir verið lærarar á Nordiska Folhögskolan í Kungälv, og Nils hevur eisini verið rektari í fleiri ár. Hóast báðir eru farnir frá fyri aldur ferðast teir framvegis runt í Svøríki og undirhalda við frásøgunum, sangunum og vísunum. Og nú eru teir komnir til Føroya.
Sangirnir, vísurnar og søgurnar knýta seg at umráðunum har Taube og Bellman eru ættaðir og har teir báðir Nils og Lennart hava búð og arbeitt.
Føroyingar luttaka eisini saman við teimum. Eru teir nevndir eru teir kendir. Hanus G. Johansen, Niels Midjord, Jógvan Andrias Joensen eru allir fyrrverandi næmingar og hava gingið á vísulinjuni á Nordiska Folkögskolan í Kungälv.
Meira kann lesast um konsertina á Bókasavninum við Løkin á www.lokin.fo


text:
Føroyskt
Minnist til at lesa! Uml. 8 min er passaligt hjá teimum flestu.
Vit hava sorterað bøkurnar úr skuffunum í skúlanum. Tað er ynskiligt at tær bøkurnar, ið nú eru í taskuni ikki koma aftur í skúla. Summi eru ikki heilt liðug við tær. Tit kunnu arbeiða í bókunum heima.
Tit mugu rudda taskurnar!
Fleiri mangla saks og límstiftir - summi ymiskt annað eisini. Kannið eftir! Til tey ið eiga børn, ið eru lám, tað er neyðugt hjá teimum at hava saks til vinstru hond.
Myndir
Enn mangla fleiri at heinta myndirnar, ið vit tóku. Vinarliga boða okkum frá, um tit ikki ynskja myndirnar. Tær eru til taks á skrivstovuni.


text:
Váði er ein partur av øllum íløgum. At taka stóran váða merkir, at tú hevur møguleika at fáa munandi avlop í góðum tíðum, men eisini stórt tap, tá verri gongur. Við minni váða slepst vanliga undan teimum ringastu tapunum, men afturfyri kann ikki roknast við stórum vinningi, tá væl gongur í hond.
Tú kanst velja millum fimm ymisk váðastøði:
Bert lánsbrøv
Tú metir tað vera umráðandi at fáa eitt støðugt avkast við lægsta váða. Av tí at hendan puljan bert er samansett av lánsbrøvum, verður váðastøðið ikki tillagað sum tíðin, har farið verður frá við eftirløn, nærkast.
Lágt váðastøði
Tú ynskir, at høvuðsdentur verður lagdur á støðuga avkastið frá lánsbrøvum, men vilt samstundis hava møguleika fyri einum ávísum meiravkasti frá partabrøvum.
Miðal váðastøði
Tú ynskir at sameina støðuga avkastið frá lánsbrøvum við møguleikan fyri størri avkasti frá partabrøvum.
Høgt váðastøði
Tað er umráðandi fyri teg at hava møguleika fyri høgum avkasti og tú átekur tær tí ein størri váða.
Bert partabrøv
Tú ynskir at hava møguleika fyri stórum avkasti og átekur tær tí hægsta váðan. Váðastøðið verður ikki tillagað sum tíðin, har farið verður frá við eftirløn, nærkast.
Tá tú velur lágt, miðal ella høgt váðastøði er býtið millum lánsbrøv og partabrøv aldurstengt og broytist við aldrinum. Eftir at tú hevur fylt 35 ár minkar partabrævaparturin stigvíst og lánsbrævaparturin veksur.
Les meira um tey ymisku váðastøðini inni á heimasíðuni hjá Betri Pensjón.


text:
Dagurin var komin at enda og nú skuldi vinnarin finnast. Millum allar teir evnaríku luttakararnar, vóru tær vísar í, at tær ikki fóru at vinna. Kenslan av at føla seg nógv minni enn hini hevði fylgt teimum allan dagin, tað einasta sum nú var eftir var at pakka saman og fara heim. So fer verturin á pallin og skal kunngera vinnaran. Stemningurin er spentur, og tað er friðarligt, hóast tiltakið er í SMS. Øll vilja vinna og halda sítt hugskot vera tað besta. Tær lurta spentar, so sigur verturin: ”Vinnarin av Ungum Virki 2018 eru tríggjar gentur...” Tær hvøkka við, ”kann tað passa?” ”meinar hann við okkum?” So sigur verturin: ”Alt hjá teimum bleiv selt innan ein tíma.” Tá vistu tær, hvat klokkan hevði sligið, nú vóru tær vinnarar av Ungum Virki 2018.
"Ungt Virki" er ein kapping, har allir miðnámsskúlanæmingar kunnu koma við einari íverksetanar verkætlan. Vinnarinir í ár gjørdust Bjørt Nilsen, Rakul Skaalum og Signa Hansen. Tær ganga allar í 1.g á Miðnám á Kambsdali og hava við sínum hugskoti byrjað teirra egnu fyritøku.
6 mánaðar av fyrireiking
Alt byrjaði við einari ”start upp” viku í skúlanum, har næmingarnir skuldu finna okkurt úr føroyska havinum. Bjørt, Rakul og Signa siga seg allar hava stóran áhuga fyri húðrøkt, so tað var sjálvsagt, at tær skuldu arbeiða við hesum. Tær høvdu frammanundan hoyrt um at brúka tara til húðrøkt, so tað ætlaðu tær at royna, men við teirra egna ”twisti”.
Tær kannaðu nógv ymisk øki, millum annað vóru tær á Høvdavirkinum og kannaðu bakteriur. Tær fingu nógva hjálp frá lærarunum, og eru sera takksamar fyri alla hjálpina, sum skúlin hevur givið teimum. Øll hendan fyrireikingin tók teimum heili 6 mánaðir, men til endans vóru tær komnar á mál.
Soleiðis bleiv virkið ”Faroe Sea Beauty” stovnað, har tær bert brúka rávørur úr føroyska havinum. Produktini innihalda nógvar vitaminir sum eru góðar fyri húðina, og hetta skuldi hjálpt fólki ið hava acne og ringa húð. Tær hava m.a gjørt andlitsmasku úr turkaðum tara, fiska olju og havsalti, og eitt andlitskrem úr fiskaolju og sevju úr gularótum.
Fólk vísa stóran áhuga
Tær valdu at fara til føroyameistaraheitið í Ungum Virki við teirra hugskoti. Fólk vístu stóran áhuga, og vøran var sera væl móttikin, øll teirra vøra varð seld innan ein tíma. Tær siga at tað vísir seg, at fólk fáa sera góð úrslit av vørunum, og síggja broyting bara frá fyrstu ferð tey nýta produktið. Hetta eru tær sera fegnar um, tí tað var júst endamálið við virkinum.
Eitt veruligt virki
Longu nú hava tær fingið fleiri investorar, ið vilja seta pengar í virkið hjá teimum. Tær vilja 100% arbeiða víðari við hesum. Tó mugu tær hugsa mest um skúlan beint nú, tí royndir eru í nánd. Tá tær fáa tíð aftur, so fara tær ordiliga í gongd.
Tær vilja viðmæla øllum at fara í holt við íverksetan. Fakið hevur ment tær ógvuliga nógv, og er sera spennandi. Íversetan hevur opnað nakrar heilt nýggjar dyr, og givið teimum nógvar upplivingar, tað er hetta ið ger tað so spennandi at arbeiða við.


text:
Síðan 2010 hava miðnámsskúlar í Danmark havt møguleika at geva næmingunum atgongd til internet undir skrivligum próvtøkum. Hesum vil undirvísingarráðharri, Merete Riisager, steðga nú. Hetta skrivar Berlingske.
“Vit hava latið upp ein motorveg fyri sviki við at geva næmingunum beinleiðis atgongd til internet undir próvtøku. Tað er alt ov freistandi fyri tey ungu,” sigur Merete Riisager.
Grundgevingin fyri at geva atgongd til internet var, at próvtøkan skuldi minna um vanlig arbeiðskor, men ráðharrin metir heldur, at hetta hevur ført til meira próvtøkusvik.
"Á henda hátt missur próvtøkan týdning, og tað gongur ikki. Vit kunnu og skulu nýta tøkni í undirvísingarskipanini, men hetta er fari av sporinum”, sigur Merete Riisager.
Avgerðin møtir mótstøðu fleiristaðni frá. Eitt nú Danske Gymnasieelevers Sammenslutning, har formaðurin, Jens Philip Yazdani, ikki metir trupulleikan vera eins stóran, sum Merete Riisager leggur upp til.
“Vit meta tí, at tað er eitt vánaligt hugskot at versna um próvtøkuna og gera hana ótíðarhóskandi, bert tí nøkur fá snýta. At bannað atgongd til internet gongur út yvir allar næmingar, og hetta loysir ikki nakran trupulleika. Tey, ið viljað snýta, kunnu enn finna vegir”, sigur hann við Politiken í dag.
Heldur átti ráðharrin at hugt eftir, hví næmingar kenna seg noyddan at snýta til próvtøku. Jens Philip Yazdani nevnir stóra trýstið á næmingar, um at koma inn á røttu útbúgvingarnar. Harumframt metir hann ikki, at fleiri snýta í dag enn fyri 10 árum síðani.
“Eg haldi kanska, at hetta við at basa próvtøkusviki er ein tørvur, sum politikarir sjálvir hava skapað. Tí vit meta ikki sjálvi, at trupulleikin er eins stórur, sum teir vilja vera við”, sigur Jens Philip Yazdani.


text:
Jóngerð Simonsen er næstforkvinna
Nevndin í Starvsmannafelagnum hevði sín fyrsta fund fyrrapartin, eftir nevndarvalið á aðalfundinum 4. mars.
Nevndin skipaði seg við Jóngerð Simonsen sum næstforkvinnu. Hon er vald fyri tvey ár.
Hon tekur við eftir Niels á Reynatúgvu, sum er farin úr nevndini, eftir at hava sitið trý valskeið, sum er markið fyri nevndarumboðan.
Jóngerð Simonsen varð vald í nevndina í Starvsmannafelagnum á aðalafundinum í mars 2016. Hon starvast dagliga á Akstovuni.
Tveir nevndarsettir stóðu fyri vali á aðalfundinum 4. mars. Bjørg Jacobsen er nývald, og Svend Åge Seloy, sum hevur sitið tvær setur, varð afturvaldur.
Myndirnar eru frá fyrsta nevndarfundinum hjá nýggju nevndini í Starvsmannafelagnum.


text:
Alt bendir á, at nú grør aftur um gangandi fót í einum av mongu vakstraløgunum, miðlunum, í Føroyum. Sosialurin er størri enn eg minnist hann at hava verið hesi seinastu árini, fyrsta Dimma er komin út aftur eftur húsagangin í fjør, Kringvarpið gav okkum ein frálíkan heimildarfilm úr Skopun í gjárkvøldið, í kvøld fara Konfekt-fýrarnir, sum eru í dekadentgyltum Elvisklædningum at spæla aftur við Gekkinum, og sunnukvøldið lovar Heini í Skorini, at vit fáa nakað gott at síggja í Sjá, sum er nýggja sjónvarpssendingin við trimum stavum, Sjá, sunnukvøld, aftur úr sama húsi. "Søgurnar eru her", sum heitið var á róligu og vælskipaðu sendingini hjá Suna Merkistein og Halli Thomsen.
Kringvarpið tykist hava fatur á nøkrum nýggjum vælfunderaðum og produktiónsrættaðum, sum eg ikki havi varnast í áratíggju. Akkurát sum fyrr, at fokusera róliga inn á eitt viðkomandi øki ella persónssøgu. At hava tunguna mitt í munninum. At skapa eitt format. Tó eri eg ikki fegin um allar lagnusøgurnar av vinnulívsslagnum, sum útvið ein tíma eru ókeypis reklama fyri til dømis eina møbilfyritøku, sum er signað við starvsfólkum, jú soleiðis varð sagt uttan mótspurning, og eg fór beinan vegin at kanna, hvat fakfelag, signaði starvsfólk eru í og um tey fáa viðbót fyri at ver(ð)a signað, men til fánýtis. Alt gott um navnan, men sæð frá einum miðlasjónarmiði hvørki tænir ella klæðir tílík ótamd samrøða einum public service miðili.
Meðan Kringvarpið bjóðar sannførandi vikuskiftiskonfekt úr okkara egna veruleika, har søgurnar sleppa at spretta, tí tað er har tær eru, er verri stætt við nýkomnu Dimmu. Longu á síðu tvey bjóðar Dimma tvey sløg av blaðgreinum: Kronikk og Tíðargrein. Kronos kemur av tíð og júst tað er orsøkin til at vit á føroyskum siga tíðargrein. Hetta gevur mær í fyrstu atløgu orsøk til at halda, at redaktiónin heldur mun vera á tíðargrein og kronikki. Hinvegin haldi eg tað vera í so generøst, at hava tvær greinar av hesum slag í sama blaði. Tíðargreinar, á fremmandum máli eisini kallaðar kronikk, er rollsroycejournalistikkur og eigur at verða drýggjaður. Bæði fyri blaðið, sum skal honorera bestu skribentum, og lesaran, sum skal orka at brúka tíð uppá tvær tíðargreinir í somu útgávu. Knappar snarspurningar til kend fólk, hava vit longu í ordiliga Vikublaðnum, sum er ókeypis, tað er Dimma ikki. Verri er, at Dimma ikki kann honorera einum rættlesara einaferð um vikuna, at bøta um mansjetttekstin í greinini, sum forsíðan vísir til. Hvat er ein kvívur í høvuðssøguni, sum vit hava bíðað so leingi eftir, og sum manningin hevur havt eina viku at arbeiða við? Trúvirði hongur eisini uppi við orðalagi og rættstaving.
Í dag haldi eg fyri vist, at Sosialurin hevði munin við fleiri broadsheet longdum. Ikki minst við einum livandi, litríkum og rúgvusmiklum mentanarískoyti, sum Inger Smærup ritstjórnar. Forsíðan á Sosialinum er ikki ein tugd og útbrend persónssøga, men ein yvirskipað grein, sum er eitt statement yvir gongdina viðvíkjandi felagsskapinum Sea Shepherd, sum nú er farin av landinum. Eitt-null til forsíðuna hjá Sosialinum. Eitt-null til Sosialin fyri innihald. Eitt-null til Sosialin fyri grafikk og lay-out. Men eg sakni klummuna hjá Høgna Djurhuus. Hana vil eg kroniskt hava hvønn fríggjadag. Gult kort fyri tað.


text:
Útgivið tann: 06.10.2013
Føroyar vunnu (Marius Staksberg)
Skrivað hevur: Jógvan Andersen
Eg havi fyrr havt frammi í hesum máltátti, at ítróttalið, har navnið er eintalsorð, krevja umsøgn í eintali, sjálvt um fleiri leikarar eru á liðnum, t.d. Celtic vann á Rangers. Er navnið fleirtalsorð, er umsøgnin eisini í fleirtali, eitt núRangers vunnu á Celtic. Hetta er eisini galdandi, tá ið talan er um lið, sum umboða lond, t.e. landslið. Fyri stuttum var grønlendska manshondbóltslandsliðið í Føroyum og spældi tríggjar dystir móti okkara landsliði. Síðan hava vit bæði hoyrt og lisið, at Føroyar vann tveir dystir. Men hóast Føroyar eru eitt land, og hóast Føroyar í hesum føri eru heiti á einum ítróttaliði, er orðið Føroyar framvegis fleirtalsorð, og tí eiga vit at siga, at Føroyar vunnu tveir dystir. Um grønlendingar vunnu ein dyst, hevði umsøgnin sjálvandi verið í eintali, t.e. Grønland vann ein dyst, tí Grønland er eintalsorð.


text:
Tíðindi
1. september 2017
Eftirmetingin er farin í gongd, og tá ið hon er liðug, fer danska stjórin at taka støðu til, um tørvur er á at tillaga próvtøkustigan, sum var settur í gildi í 2006-2007.
Síðan 7-talsstigin var tikin í nýtslu, hevur kjak verið um eitt nú munin millum próvtølini og møguleikan fyri próvtøkuinflatión. Eftirmetingin skal taka støðu til, um stigin livir upp til málini, sum upprunaliga vóru sett honum.
Eg haldi, at eitt próvtal vantar fyri tað, sum er heilt serstakt. 12-talið er gott, men hetta próvtalið fevnir um bæði framúr avrik, og eisini tað heilt serstaka. Samstundis skulu vit hyggja at, um skipanin er ov eintýdd. Eftirmetingin skal hjálpa okkum at fáa vitan um tørvin á tillaging, sigur, Søren Pind, ráðharri í útbúgving og gransking.
Tað eru miðnámsskúlaútbúgvingarnar og útbúgvingar eftir miðnám, sum verður partur av eftirmetingini.
- Próvtøl eru eitt hent amboð og verða brúkt víða um í útbúgvingarskipanini. Tí er umráðandi, at tey ungu fáa afturmelding, sum speglar avrik teirra í veruleikanum. Vit skulu tryggja, at próvtalsstigin virkar sambært endamálinum, bæði fyri tey, sum ferðast út í heim, og tey, sum útbúgva seg í Danmark. Og ikki minst fyri arbeiðsgevararnar. Tí er tørvur á eini endurskoðan av stiganum, sigur Merete Riisager, ráðharri í undirvísing.
Eftirmetingin skal hyggja neyvari at, um próvtalsstigin verður brúktur eins í útbúgvingarskipanini, um avbjóðingar eru í mun til próvtalsinflatión, um bygnaðin á stiganum, herundir eitt nú munin millum próvtøl og viðurkenning av serstøkum avrikum, og hvussu próvtalsstigin verður brúktur altjóða.
Kelda: uvm.dk
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Førleikastovan
Vegleiðing til CD-orð:
HH-support (trýst her) Loyniorðið til hesa síðuna er:ejiwirij
Í omanfyristandandi síðu ber til at avinstallera gamla cd-orð og installerað nýggja cd-orð (útg.9)
Tá danski-málpakkin er innlagdur, verður føroyskt fjalt, fyri at fáa føroyskt fram aftur, skal ein seta trý flugubein(merki). Vegleiðing til hetta er á niðanfyristandandi leikju, vel punkt nummar 12:
At fáa føroyskt fram aftur, trýst her.
Tá cd-orð er installerað, skulu tit logga inn við brúkaranavnið og loyniorðið tykkara, hetta fæst, við at venda sær til Anniku Marr: annika.poulsen@skulin.fo ella Martin Karl: martin.karl.olsen@skulin.fo
MV-ID Administration - En brugerguide til skolen.pdf


text:
Hvat gera vit við fólksins ogn?
Dan Klein --- 18.01.2012 - 12:21
Fyri stuttum mælti Framsókn til, at vit góvu hvørjum øðrum eitt felags nýggjárslyfti, sum skuldi miða eftir, at føroyingar fingu meira burtur úr okkara náttúruríkidømi, sum er fólksins ogn. Vit royndu at varpa ljós á týdningarmiklar spurningar í hesum sambandi, eitt nú um vit vinna okkum nóg stór rættindi, og um vit gera avtalur við onnur lond um fiskiveiðu við teirri røttu javnvágini, sum tryggjar okkum tað, vit hava rætt til. Fyri at fáa eitt neyðugt orðaskifti í lag, loyvdu vit okkum enntá at spyrja um, hvørt tað yvirhøvur er rætt, at vit býta um veiðurættindi við onnur lond heldur enn sjálvi at fiska tað, vit hava í egnum sjógvi ella hava nátúrligan rætt til á annan hátt.
Boðskapurin frá sitandi samgongu er, at fiskivinnan bara skal hava frið til at gera tað, sum hon altíð hevur gjørt. Føroyingar kunnu sjálvandi yppa øksl og bara lata standa til, og hetta er júst tað, sum er um at henda.
Tað má bara ikki henda. Frá fiskivinnuni kemur týdningarmesta inntøkan, vit hava. Kravið til politisku skipanina, embætisverkið og fjølmiðlarnar má og skal vera, at teir røttu spurningarnir verða settir og svaraðir, soleiðis at avgerandi nýskipanir verða framdar og vit fáa sum mest burtur úr okkara tilfeingi. Bara tað allarbesta er nóg gott, tá tað snýr seg um at tryggja okkara rættindi og at fyrisita tey. Vit kunnu ikki góðtaka, at alt bara heldur fram, sum tað hevur gjørt, vitandi um, at hetta førir til niðurlaging av okkara samfelag.
Skulu útlendingar eiga okkara tilfeingi?
Í nýggjársgreinini vístu vit á, at føroyingar í russaraavtaluni millum annað keypa reiðaríum, sum útlendingar eiga partar av, fiskirættindi í Barentshavinum fyri uppisjóvarfisk í føroyskum sjógvi. Hetta nevndu vit fyri at leggja dent á, at vit ikki hava ynskt at diskriminera móti útlendskum kapitali, soleiðis sum øll grannalond okkara annars gera. Í hesum føri hava vit fylgt okkara egnu lóggávu, sum bara er so nógv øðrvísi enn aðrar.
Í Føroyum hava vit lóggivið soleiðis, at útlendingar uttan stórvegis hóvasták kunnu eiga uppi í okkara fiskirættindum. Í grannalondum okkara, eitt nú í Noregi og Íslandi, eru lógirnar harafturímóti munandi strangari, tá talan er um at lata burturav landisins náttúrutilfeingi. Í Íslandi sleppur als eingin útlendingur at eiga í fyritøkum ella skipum, sum hava rætt til havsins tilfeingi. Hetta tilfeingið er ogn hjá íslendingum, og so er ikki meira at tosa um.
Hví man hetta vera so? Kann tað hugsast, at áhugamálini hjá útlendskum eigarum ikki verða mett at sampakka við áhugamálini hjá íslendingum? Kann tað samstundis hugsast, at ein partur av okkara tilfeingi ikki kemur føroyska samfelagnum til gagns, og at vit eru um at gerast gestir í egnum húsi? Vit eiga at seta okkum hesar spurningar. Vit eiga at endurmeta ta lóggávuna, sum ásetur rættin til tilfeingi okkara. Vit eiga at spyrja, hví vit loyva eini gongd, sum einki annað land uttanfyri ES loyvir.
Sjálvur var eg í síni tíð ein teirra, sum atkvøddi fyri, at útlendingar eisini skuldu kunna seta pening í føroyskar fyritøkur, sum fáa rættindi til at gagnnýta føroyska tilfeingið, tvs. fólksins ogn. Eg helt hetta vera rætt tá, men síðani eri eg av álvara farin at ivast. Vit verða noydd til at endurskoða framtíðar fyrisiting av okkara náttúruríkidømi. Í fyrsta umfari verða vit noydd at tryggja okkum, at verandi lóg virkar sum ætlað, tvs. soleiðis at útlendingar veruliga eru minnilutaeigarar, eins og lógin ásetir.
Eitt professionelt samráðingartoymi undir uttanríkismálaráðnum
Sjálvandi skulu vit stremba eftir handilsavtalum og øðrum millumlanda avtalum við onnur lond, herundir Rusland. Sjálvur kann eg bara harmast um, at vit ikki hava fingið eina tílíka avtalu fyri langari tíð síðani. Minnist meg rætt, var ein handilsavtala við russar fyrsta fríhandilsavtalan vit settu kós ímóti, so hon hevur verið á veg leingi.
Tað, sum tó er avgerandi, er, at allar avtalur, vit gera, hava eina javnvág, soleiðis at vit fáa eins nógv, sum vit lata øðrum. Í sambandi við nýggjárslyftið, vístu vit á, at fiskiveiðiavtalan við russar ikki javnvigar, men at vit lata hópin meira, enn vit fáa. Tað er helst rætt, at avtalan elvir til ymiskt avleitt virksemi í Føroyum, og tað skulu vit sjálvandi rokna uppí. Men tað krevur, at vit fáa hetta avleidda virksemið lýst. Kanska kenna samráðingarfólk okkara nøkur tøl fyri, hvat avleidda virksemið gevur okkum, sum vit onnur ikki hava fingið kunnleika til? Undir øllum umstøðum mugu vit fáa samlaða virksemið lýst nágreiniliga alt fyri eitt.
Tað er m.a. við hesum í kvittanum, at Framsókn hendan dagin tók framaftur valtema okkara, sum fevndi um at stovna eitt super-professionelt samráðingartoymi – eitt toymi undir uttanríkistænastuni, sum hevur ein bæði breiða og djúpa vitan, og sum kann fevna um allar viðkomandi tættir í fiskivinnu og millumlanda samráðing.
Samstarvið við Ísland
Millum Ísland og Føroyar hevur altíð verið gott samskifti og samstarv, sum mangan hevur gagnað okkum føroyingum væl. Men gera vit upp, hvussu handilsliga samstarvið okkara millum hevur ment seg tey seinnu árini, so skerst ikki burtur, at íslendingar - bæði við Hoyvíkssáttmálanum og við lógum okkara um ognarviðurskifti í fiskivinnuni – eru slopnir munandi lættari framat okkara marknaði, enn vit eru sloppin framat teirra.
Higartil hevur Hoyvíkssáttmálin ikki hildnast okkum serliga væl. Vit eiga tí beinanvegin at gera upp fyrimunirnar og vansarnar við sáttmálanum. Úrslitið kann so vísa okkum, um vit skulu siga hann upp ella endurnýggja hann. Tvær brøðratjóðir, sum hava so líkar lívs- og tilverutreytir, mugu hava fullkomna handilsliga javnvág sínámillum. Vit kunnu einki annað góðtaka. Sannleikin er eisini, at meðan føroyingar slett ikki sleppa at eiga í íslendska fiskatilfeinginum, sleppa íslendingar ótarnaðir at eiga í okkara. Soleiðis eru lóggávurnar, men eru tær so hóskandi?
Norðmenn eru ikki minni protektionistiskir. Men tað kunnu vit venda aftur til seinni.
Poul Michelsen,
løgtingsmaður fyri Framsókn


text:
Í august mánað í 2009 vitjaði eg forvitnisliga framsýning í Klaksvík. Framsýningin av modelskipum, sum listamaðurin Hans Jacob Fuglø hevði smíðað, var í hølunum hjá EIK banka, sum vóru væl eygnað til endamálið, tí ljóst var inni, og hølini stór. Har vóru sluppir, motorbátar, trolarar, línubátar og skonnartir. Framsýning var latin upp nakrar dagar áðrenn, vit komu til Klaksvíkar, og tá var hópin av fólki komið saman, tá ið framsýningin lat upp, og sum Jógvan við Keldu og Jákup Sólstein høvdu skipað fyri vegna Føroya Sjómannadag. Eg hevði myndatólið við til Klaksvíkar, og tað var áhugevert at síggja framsýningina og fleiri myndir eru niðanfyri av modellskipum.
Gunvá við Keldu, táverandi borgarstjóri setti framsýningina og ein trio sang: Steinvør Fonn, Unnur S. Fonn og Tóra við Keldu – eisini spældu Alex sólstein og Eiler Rasmussen uppá klaver og harmoniku sjómansvísur sum undirhaldstónleik til framsýningina.
Meðan vit gingu millum forvitnisligu modellini av vøkru skipunum, sveimaðu sjálvandi tankarnir. Fyrst sóu vit síðutrolaran Brand Sigmundarson úr Havn, sum Bacalao átti, og sum kom til Havnar í 1960. Eg kann minnast, at hundraðtals fólk vóru á Vestaru bryggju, tá ið stásiligi trolarin kom á Havnina. Tvey ár seinni kom trolarin Magnus Heinason, sum var systirskip til Brand. Fólk í Havn vóru tá ovfegin at fáa tveir so stórar trolarar at landa í Havn.
Ikki kendi eg allar sluppurnar, skonnartirnar og línubátarnar á framsýningini, men tankarnir leitaðu aftur til tíðina, tá ið vit sum ungir hondbóltsspælarar komu til Klaksvíkar at spæla hondbólt í 60-árunum. Tá sást tú sluppir, trolarar, og ikki at gloyma nógvu dekksbátarnar, sum onkur rópar sluppungar, liggja við bryggju. Tá lógu fleiri før bryggju í Klaksvík, enn tað gera í dag, tí skipatalið í Klaksvík er minkað nógv seinnu árini. Útróðrarflotin er næstan burtur í Klaksvík.
Eisini síggi eg fyri mær myndirnar av vøkru skonnartunum við trimum mastrum liggja við bryggju, hetta vóru ótrúliga vøkur før, sum lógu tungt og vakurt í sjónum. Alt hetta er nú skipasøga, men klaksvíkingar eru meistarar at varðveita skipasøguna við millum annað at skipa fyri torradøgum, sjómannadøgum og framsýningum. Klaksvík er fiskivinnubýur og hevur gamla og drúgva skipasøgu. (Vagnur)


text:
Høvuðpína
Næstan øll hava havt høvuðpínu. Gjøgnum lívið hava 3 út av 4 upplivað at hava høvuðpínu eina ella fleiri ferðir. 8 út av 10 hava havt høvuðpínu tað seinasta árið. Umleið 4-5 % sigast at hava høvuðpínu eina ella fleiri ferðir um vikuna í eitt tíðarskeið.
Hjá børnum hava 40 % havt høvuðpínu, áðrenn tey eru 7 ára gomul og 70 %, áðrenn tey eru 15 ára gomul.
Hvat er høvuðpína?
Høvuðpínu er pína í høvdinum og ovasta partinum av nakkanum. Hon kann kennast ógvuliga ymisk frá persóni til persón. Man kann bæði hava ilt í bara aðrari síðuni av høvdinum ella í øllum høvdinum. Tað kann kennast sum ein dunkandi, nívandi pína ella sum ein ringur, ið verður spentur um høvdið.
Tað eru serliga tvey sløg av høvuðpínu, sum er orsøk til nógv tann størsta partin av ringum tilburðum. Tað er spenningshøvuðpína og migrena.
Hví fær ein høvuðpínu?
Í teimum flestu tilburðunum kennir man ikki orsøkina til høvuðpínuna. Men tað er nógv ymiskt, ið kann vera orsøk til høvuðpínu.
Lufttrýst: Summi eru serliga viðkvom fyri lág- og hátrýstskifti.
Árstíðirnar: Hiti, kuldi, sólarljós ella harður vindur.
Matvanar: Óregluligar máltíðir ella vætutrot. Ávísar matvørur kunnu eisini vera orsøk til høvuðpínu.
Heilivágur: Ovurnýtsla av høvuðpínuheilivági kann geva høvuðpínu, um hann verður tikin yvir longri tíð ella ávísur heilivágur kann geva høvuðpínu, sum eitt hjáárin.
Lívsstílur: Strongd av arbeiðsorsøkum ella persónligum orsøkum. Ov lítil svøvnur ella keðiligir svøvnvanar.
Kvinnur og hormonir: Kvinnur kunnu uppliva at fáa høvuðpinu, tá broytingar í hormonjavnvágini henda.
Arbeiðsstøða: Er ein vanlig orsøk til høvuðpínu, t.d. um ein situr skeivt við sítt skriviborð.
Spenningshøvuðpína
Spenningshøvuðpína er vanligasta høvuðpína. Orsøkirnar til spenningshøvuðpínu kunnu vera nógvar, t.d. strongd, svøvnloysi, vætutrot, tonn- og munnbittrupulleikar ella kanska fingið eitt slag í høvdið.
Spenningshøvuðpína følist, sum tað trýstir og spennir í øllum høvdinum. Ofta følist tað sum ein ringur verður spentur um høvdið. Hon kann vara alt frá 30 minuttum og heilt upp til 7 dagar. Høvuðpínan gerst vanliga ikki verri við at íðka ítrótt ella annað ítriv.
Góð ráð
Finn orsøkina til høvuðpínuna og royn at lætta um hana við t.d. at broyta arbeiðsstøðu ella arbeiðslag og minka um orsøkirnar til tað, ið kann strongja.
Liva eitt sunt lív. Sov væl – hvørki ov nógv ella ov lítið. Et regluligt og drekk í minsta lagi 1,5 litrar av vætu um dagin. Íðka motión javnan og gjarna í frískari luft. Um neyðugt ber til at fara til fysioterapeut.
Heilivágur
Fyrsta val til at viðgerða spenningshøvuðpínu er (ífylgi www.irf.dk) paracetamol (t.d. Pinex®, Panodil®). Tað vísir seg, at paracetamol ofta hevur líka góðan virkna sum ibuprofen (t.d. Ipren®, Brufen®). Ibuprofen verður frámælt vegna tey keðuligu hjáárini, sum ibuprofen kann hava. Her er serliga talan um tey hjáárini viðvíkjandi maganum. Tað skal líka viðmerkjast, at hjáárini við ibuprofen sær man serliga, um man tekur ibuprofen fast í eitt longri tíðarskeið. Men tað kann vera ymiskt frá persóni til persón, tá summi kunnu vera meira viðkvom enn onnur.
Tvørturímóti hevur paracetamol ongi vanlig hjáárin, bert nøkur sjáldsom hjáárin, sum kunnu koma fyri hjá 0,01 - 0,1 % av teimum, sum taka tað. Hetta er sjálvandi við tí atliti, at tann viðmælta skamtanin verður hildin.
Migrena
Man kennir ikki við vissu orsøkina, hví man fær migrenu, men tað kann t.d. koma av strongd, reyðvíni, alkoholi, osti, sjokolátu, menstruatión, svongd ella ov lítið av svøvni.
Migrena kann koma í øllum aldursbólkum, og eru tað 16 %, sum uppliva eini ella fleiri migrenuherðindi gjøgnum lívi og gott 5 % meira enn eini herðindi um mánaðin. Migrenan byrjar ofta áðrenn 40 ára aldurin. Tað er óvist, men møguliga vegna hormonjavnvágina hjá kvinnum, eru tað tríggjar ferðir so nógvar kvinnur, ið fáa migrenu enn menn.
Migrena er ein dunkandi pína, ofta í takt við pulsin. Ofta ein ring pína í aðrari helvtini av høvdinum. Migrena gerst verri við kropsligum arbeiði.
Migrena við aura og uttan aura
Migrena uttan aura kann vara leingi, heilt frá 4 til 72 tímar. Man fær ring herðindi av høvuðpínu við fylgjandi sjúkueyðkennum, sum t.d. vaml og spýggjan, harumframt viðkvæmi fyri ljósi og ljóði. Eftirfylgjandi kemur ofta møði og máttloysi.
Migrena við aura fær man sjúkueyðkenni 5-30 minuttir, áðrenn høvuðpínan kemur. Tað er tó ikki altíð, at høvuðpínu kemur eftir aura sjúkueyðkennini. Tey eru ofta sjónórógvan t.d. bleiktrandi ljósglampi. Man kann uppliva “føli”ólag ella lyndi at sløðra . Tað eru 20 - 30 % av øllum við migrenu, ið hava aura.
Góð ráð
Fyrst og fremst er tað umráðandi at sleppa undan teimum tingum, ið kunnu elva til migrenu. Altíð umráðandi at vera væl kunnaður um sjúkuna.
Undir migrenu herðindunum hjálpir ofta at liggja í einum myrkum, stillum og køldum rúmi við einum køldum lappa á pannuni.
Heilivágur
Herðindisheilivágur
Fyrsta val til viðgerð av migrenu er Paracetamol (t.d. Pinex®, Panodil®). Annað val er triptanir (t.d. Sumatriptan (Imigran®), Eletriptan (Relpax®)).
Triptanir skulu helst takast tíðliga í herðindunum, men ikki undir aura eyðkennunum, tí heilivágurin riggar ikki væl tá. Man tekur 1 skamt við migrenuherðindi, og virkar fyrsti skamtur ikki, vinnur man einki við at taka skamt afturat. Men um fyrsti skamtur virkar, og sjúkueyðkennini koma aftur, kann man taka 1 skamt afturat innanfyri 24 tímar og skal tað í minsta lagi vera 2 tímar millum báðar skamtirnar. Triptanir mugu ikki brúkast meira enn 9 dagar um mánaðin, tí við ovurnýtslu kann man fáa ”heilivágs-ovurnýtsluhøvuðpínu.”
Fyribyrjandi heilivágur
Fyribyrgjandi heilivágur fyri migrenu kann minka talið av herðindum og ringastu pínu av teimum.
Tað er altíð í samráð við lækna, at man byrjar við fyribyrgjandi heilivági.
Viðmælt er at umhugsa fyribyrgjandi heilivág, um man hevur meira enn 2 ring migrenuherðindi um mánaðin. Um herðindi gerast longri og verri, um herðindi minka um lívsgóðskuna, og um herðindisheilivágurin ikki virkar nøktandi. (sí fyribyrgjandi viðgerð á pro.medicin.dk)
Spenningshøvuðpínu ella migrenu?
Umráðandi er at kenna munin millum hesi bæði sløgini av høvuðpínu, so man kann fáa ta røttu viðgerðina og sleppa undan, at høvuðpínan gerst verri.
Leinkir:


text:
TrappustovaTrappustova er partur av eind 10 í Trivnaðardeplinum.
Samband fæst við eindarleiðsluna her
Trappustova
Pedda við Steinsgøta 10
100 TórshavnTlf:: 312320
Trappustova, sum er ein serlig fyriskipan, heldur til í bygninginum hjá gamla Føroya Barnaheimi, og er partur av Bú- og viðgerðarstovninum. Pláss er fyri einum barni/ungum. Barnið/tann ungi setur sjálv/ur dám á sítt kamar. Barnið/tann ungi tekur lut í húsliga arbeiðinum eftir aldri og førleika. Dentur verður lagdur á at skapa eitt so vanligt barna- ella ungdómslív sum gjørligt. Skúli, arbeiði og frítíðarítriv eru partar av gerandisdegnum. Trappustova hevur ikki egnan bil. Atgongd er til teldu, sjónvarp, playstation og internet.
Stovnurin hevur eisini fýrahjólarar.
Trappustova er normerað til fýra fulltíðarpedagogstørv.
Dagført tann 23-08-2016


text:
Føroya Ráfiskakeyparafelag varð stovnað í 1967 og er eitt vinnufelag fyri føroyskar fiskaframleiðarar. Á hvørjum árið gevur Føroya Ráfiskakeyparafelag út eina ársfrágreiðing, sum lýsir gongdina í fiskivinnuni og hvørji mál felagið hevur arbeitt við undanfarna ár.
Endamál felagsins
Endamálið hjá Føroya Ráfiskakeyparafelag er at savna allar føroyskar ráfiskakeyparar til at útinna felags áhugamál og at verja áhugamál limanna. Hetta verður gjørt m.a. við :
- Kanningum
- Umboða vinnuna
- Politiska ávirkan
- Samstarv við útlendska vinnu
- Gransking og útbúgving
At arbeiða við samanberingum og standardiseringum, til frama fyri allir limirnir í felagnum. At arbeiða við nýggjum møguleikum t.d. flutningi, samstarv við aðar vinnur o.l., og spjaða hesa vitan til limirnar í felagnum. Umboða felags áhugamál hjá vinnuni m.a. yvirfyri heilsumyndugleikunum, arbeiðseftirlitinum o.ø. At ávirka tær lógir og reglugerðir, sum landsstýrið, løgting o.o. seta í verk, soleiðis at hesar tæna vinnuni. Samstarv við útlendsk áhugafeløg av sama slagi og saman við teimum vera við til at ávirka til frama fyri føroyskan fiskiídnað. Vera við til at seta granskingarverkætlaninir í gongd, sum limir í felagnum hava áhugað í. Harumframt saman við øðrum at vera við at tillaga útbúgvingartilboð til millumleiðarar og arbeiðsfólk í vinnuni.


text:
Vit hava fyngi ein transportablan køk. Vit røkka tí longur enn áður. Køkurin er ógvuliga væl útgjørdur, við stórum industri-ovni og allari aðrari útgerð.
Integer eleifend arcu augue, eget aliquet odio tristique non. Mauris dapibus elit odio. In sed magna feugiat, vulputate mauris sed, aliquam magna. Sed accumsan, cras vel ligula ut libero tempus auctor. Duis facilisis fringilla adipiscing.
Class aptent taciti sociosqu ad litora torquent per conubia nostra, per inceptos himenaeos. Morbi interdum molestie lorem, sit amet luctus magna egestas eget, class aptent taciti sociosqu ad.
Suspendisse sit amet fringilla felis. Curabitur ultrices leo sed ligula ullamcorper vehicula. Vestibulum bibendum libero sed ultricies eleifend. Nunc congue suscipit interdum. Vestibulum dignissim neque sed urna lacinia, tristique consequat urna lobortis.
Nunc non faucibus risus. Etiam at massa bibendum, dapibus justo ut, imperdiet tellus. Curabitur ut cursus augue. Nullam rhoncus urna risus, in dapibus sapien tempor eu. Suspendisse imperdiet pulvinar purus vel lobortis. Quisque facilisis elementum odio, ut maximus velit efficitur ut.
Suspendisse sit amet fringilla felis. Curabitur ultrices leo sed ligula ullamcorper vehicula. Vestibulum bibendum libero sed ultricies eleifend. Nunc congue suscipit interdum. Vestibulum dignissim neque sed urna lacinia, tristique consequat urna lobortis.
Catering
Her eru nøkur dømir, um hvat vit kunnu bjóða okkara kundum.
TRÝST á myndina niðanfyri.
Túrar
Túrar á Kalsoynni
Vit skipa fyri ymiskum túrum, við staðkendum ferðaleiðara
Túrur út á Kallin, er ein sokallaður lættur túrur, har tey flestu kunnu verða við. Túrurin tekur áleið 2 tímar og er ein sera vakur túrur.
Mikladalur
Hesin túrur er ikki minni spennandi, við góðum frásøgufólkið er tað ein sonn perla, at fáa søguna um hvussu kvinnur og menn kláraðu at lívbjarga sær í gomlum døgum. Mikladalsmenn vóru landskendir fyri sítt smiðjuarbeiði, og teirra bátasmíð. Ikki minni spennandi er at vitja og síggja stóra listarverkið av Kópakonuni, niðri á Stórakneysa.
Mikkjalssmiðja ecomusée
Á Trøllanesi er møguleiki at vitja smiðjuna hjá Mikkjal Joensen. her verður greitt frá hvussu arbeitt verður í essu og um jarnsmíð annars. Eisini er møguleiki, at keypa lutir, so sum snapsabikør,stakar, vínhillar o.m.a. avgjørt eina vitjan verd. Entre 70,-
Matpakkar til túrin
Hvat er betur enn ein matpakki í náttúruni. Vit gera matpakkar av ymiskum slag. Møguleiki er fyri, at bíleggja júst soleiðis sum tú ynskir.
Vit geva tilboð til størri bólkar
We are an energetic and creative team. Would you like to join us?
Um okkum
Hvat er viljin?
Viljin er ein lítil fyritøka, ið veitir tænastu innan matgerð og ferðavinnu. Vit byrjaðu við ferðafólkabáti, ið fekk navnið Viljin. Navnið Viljin kom sera tilvildarliga, tá ið svigarinnan ein dagin kom inn á gólvi, vit sótu júst og tosaðu um, hvat navn var hóskandi til ein ferðafólkabát. Tá sigur svigarinnan” tað skal góður vilji til, at fara undir eina so stóra verkætlan á Kalsoynni, so tit burdu kalla bátin fyri Viljin”. Sum sagt so gjørt, báturin fekk navnið Viljin og sjálvt um vit ikki hava bátin longur, hava vit avgjørt at halda fast við navnið. Ídag arbeiða vit við matið árið runt, og ferðavinnu um summari. Hetta er nakað, ið vit merkja, at fólk hava tikið sera væl ímótið
Magni og Hannebeth
Magni er ættaður úr Vestmanna og hevur havt ymist arbeiði. Magni hevur siglt sum kokkur í Grønlandi, Norra og við fiskibátum undir Føroyum. Eisini hevur hann arb.við heimleysum o.a.
Hannebeth er av Húsum, hevur arb. mong ár í Havn við menniskjum við serligum tørvið. Vit valdu at búðseta okkum á Húsum.
Tá ið man býr í einari so lítlari bygd, sær man ofta tørvin á hvat manglar. Tað komu javnan ferðaløg til bygdina (oynna) og høvdu ongastaðni at fáa sær ein kaffemunn frá.Tí valdu vit at opnað kaffé um summari.:-)
Kontakt
Kópakonan
Ert tú á Kalsoynni og vitjar kópakonuna, ein túr útið á Kallinum, í Mikkjalssmiðju, á Syðradali ella á Húsum, so liggur væl fyri at koma inn á gólvið og fáa ein bita.
Ring til okkum á +298222060


text:
Vit hjá KRIS ynskja at takka tykkum øllum fyri sera góða móttøku í sambandi við okkara átaki Tøgnin er Brotin í Saltsiloini leygarkvøldið 12. mai. Takk til Steingrím Niclasen og starvsfólkini í Saltsiloini.
Vit ynskja eisini at takka tónleikarunum, Hotel Bakkanum í Vági, gistingarhúsinum í Miðbrekkuni og síðst men ikki minst tykkum, sum góvu tykkum stundir til at koma at lurta eftir okkum.
Í góðveðrinum leygardagin var eisini tíð til at síggja tykkara sera vøkru oyggj. Ein góður og gevandi túrur.
Góðu Suðuroyingar !
Vit hjá KRIS ynskja at takka tykkum øllum fyri sera góða móttøku í sambandi við okkara átaki Tøgnin er Brotin í Saltsiloini leygarkvøldið 12. mai. Takk til Steingrím Niclasen og starvsfólkini í Saltsiloini.


text:
- Tíðindi, mentan og ítróttur
Samráðingarnar halda fram
Síðani er ætlanin at boðsenda báðum pørtum á fund aftur í morgin, sigur Terje Sigurðsson, semingsmaður.
Sambært semingsmanninum er semingsroyndin tó langt frá komin hartil, at semingsuppskot kann leggjast fyri partarnar at taka støðu til.
Semingsstovnurin er eisini boðsendur at fáa semju millum Føroya Arbeiðsgevarafelag og tey fimm arbeiðarafeløgini.
Semingsstovnurin fer á fund við partarnar hvør sær í dag.
Síðani er ætlanin at fara undir realitetssamráðingar í morgin.
Heldur ikki í hesari semingsroyndini er nakað semingsuppskot orðað.
Semingsstovnurin er eisini komin upp í samráðingarnar millum Fíggjarmálaráðið og maskinmeistararnar.
Men tann semingsroyndin er fyribils útsett, til hinar báðar semingsroyndirnar eru avgreiddar.
Sí eisini


text:
- Tíðindi, mentan og ítróttur
"Dukka mín er blá" best umtókti barnasangur
Dukka mín er blá, sum Hans Andrias Djurhuus yrkti tíðliga í 20.øld, er framvegis í 2018 nógv best umtókti sangurin hjá børnum.
Sum ein liður í arbeiðinum við Barnasangbók Føroya, hevur Mentamálaráðið skrivað til barnagarðar og vøggustovur, og biðið tey skotið upp góðar og vælumtóktar barnasangir.
Og svarið frá børnunum er púra greitt. Klárt á odda er "Dukka mín er blá".
Hóast sangurin er gamal, fekk hann næstan tvífalt so nógvar atkvøður sum nummar tvey, "Eg banki, eg buki", sum er umsettur úr donskum.
Freistin var stutt, men kortini komu nógv uppskot inn úr øllum landinum. Tað vísir seg, at nógvir av teimum góðu, gomlu sangunum ganga aftur.
Til dømis eru fleiri hjá Hans Andriasi Djurhuus á topp fimm listanum, sigur Mentamálaráðið.
Uppskotini hjá børnunum verða nú latin nevndini, sum arbeiðir við Barnasangbók Føroya.
Bókin skal ætlandi latast fyrstu nýføðingunum seinni í ár.
Sí eisini


text:
Námsfrøðingar til Dagstovnin við Kráir
Søkt verður eftir námsfrøðingum at byrja 13. august 2018, ella eftir nærri avtalu. Talan er um størv á 30-40 tímar um vikuna.
Í dagliga arbeiðinum leggja vit m. a. dent á:
• at børn og starvsfólk trívast, og fáa avbjóðingar í gerandisdegnum.
• at hava gott samstarv við foreldur og starvsfólk.
• at skapa álit og tryggleika, bæði fyri foreldur og børn.
• at virða tað einstaka barnið.
• at ferðast nógv í náttúruni.
Vit ynskja at tú:
• ert álítandi og hevur góð samstarvsevni.
• hevur hug og áræði at skapa ein fjølbroyttan og tryggan gerandisdag.
• undir ábyrgd av leiðslu og í samstarvi við starvsfólkið, vilt verða við til at mynda og menna námsfrøðiliga umhvørvið við Kráir.
Lønar- og setanartreytir:
Starvið verður lønt sambært avtalu millum Føroya Pedagogfelag og Kommunala Arbeiðsgevarafelagið.
Umsóknir:
Umsóknir við avriti av prógvi og møguligum viðmælum, skulu sendast til:
Dagstovnurin við Kráir
Hvalvíksvegur 74
430 Hvalvík
ella
krair@sunda.fo
Umsóknarfreistin er mánadagin 4. juni 2018.
Um ongin námsfrøðingur søkir, kann hjálparfólk verða sett í staðin í tíðaravmarkað starv.
Nærri fæst at vita um starvið við at venda sær til Unn Eldevig Petersen, stovnsleiðara á telefon 297235.


text:
23. apríl 2018
Ársveitslan verður fríggjakvøldið 27. apríl klokkan 18.
Veitslan verður í Hoyvíkshøllini.
Veitslan er fyri allar H71'arar - leikarar og viðhaldsfólk. Tað er 18 ára aldursmark.
Har verður góður matur, og tað ber til at keypa drykkjuvørur.
Og nú besta mansliðið hjá okkum vann FM-heitið, besta kvinnuliðið hjá okkum gjørdi ein flottan innsats fyrsta árið í Hvonn-kappingini, og øll hini liðini hjá okkum vunnu helvtina av hinum deildunum, so kanna vit bara vænta, at talan verður um eina góða veistlu :)
Kostnaðurin fyri veitsluna er 300 krónur.
Tú meldar til við at flyta peningin á kontu í Suðuroyar Sparikassa, kontunummar 9870 993.458.9.
Viðmerk navn og "veitsla".
Freistin at melda til er mánakvøldið 23. apríl klokkan 23:59.
23. apríl
23. apríl
22. apríl
21. apríl
19. apríl
18. apríl
18. apríl
15. apríl
15. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Kirkjan var vígd av Jákup Dahl, prósti, 26. mai í 1929, og fylti sostatt 80 ár í ár (2009). Kirkjuráðið avráddi at halda føðingardagin sunnudagin 31. mai - fyrsta hvítusunnudag. Tað var av fínasta veðri henda dagin, og vanlig deknagudstænasta var hildin á middegi, men so kl. 17 hevði Emil, prestur, messugudstænastu, og samstundis segði hann nøkur orð um sjálva kirkjuna. Ein serligur sálmur var yrktur til dagin, og eisini vígdi Emil ein nýggjan altardúk, ið Anna Johannesen (Anna hjá Oddvør) hevur baldýrað (broderað). Tey, ið skil hava á slíkum handverki, siga, at hetta er ikki løtuverk og hartil vælaverk úr odd í egg - og tøkk eigi Anna fyri hesa stórfingnu gávu. Tað var nógv fólk í kirkju, og sum vanligt er, tá ið okkurt serligt er í bygdini, so leita fráflutt bygdarfólk og onnur , ið hava tilknýti til bygdina, aftur á steinarnar slíkar dagar. Til stuttleika kann nevnast, at Hans Edvard Joensen - betur kendur sum Gubbi - ið var fyrsta barn, ið var doypt í kirkjuni, nú situr sum formaður í kirkjuráðnum. Kirkjuráðið var heldur ikki smáligt, nú kirkjan fylti runt - nei, øll, ið vóru í kirkju hetta kvøldið, vórðu boðin í ein sera góðan føðingardag á Gjáargarði, har væl búgvið sjálvtøkuborð (buffet) forsýnaði teimum mongu gestunum. Samanumtikið - ein hugnaligur dagur.
Tað var nógv fólk í kirkju
Føðingardagurin er farin afturum, men her nevna vit bara eitt søguligt við kirkjuvígsluni fyri 80 árum síðani - ið mong bygarfólk plaga at reypa av - og tað verður hervið reypað eina ferð aftrat: Hetta er tann fyrsta kirkjuvígslan, ið er farin fram á føroyskum máli!!
Kategori: Gjáartíðindi
Fleiri myndir: myndasavn - 2009 - Kirkjan 80 ár.